Kisah Penyelam Selamatkan 12 Kanak-Kanak di Gua Tham Luang, Thailand

Berita tentang 12 orang pemain bola sepak kanak-kanak dan jurulatih mereka yang berjaya diselamatkan daripada gua yang dipenuhi air di utara Thailand, oleh lebih daripada sedozen penyelam antarabangsa bersama dengan Thai Navy SEAL telah menarik perhatian dunia sejak mereka ditemui 10 hari lalu.

Walaupun misi untuk membawa mereka keluar daripada gua tersebut pada awalnya dilihat agak mustahil, para penyelamat akhirnya berjaya dalam misi tersebut. Caranya, mangsa dipakaikan dengan topeng selam, dan mereka diletakkan di atas pengusung bagi membawa mereka keluar daripada gua dengan selamat.

Melalui laman rasmi Thai Navy SEAL, mereka mengeluarkan kenyataan bahawa mereka tidak pasti sama ada kejayaan mereka itu adalah disebabkan keajaiban, sains atau apa. Kesemua mangsa kini dalam proses pemulihan di Hospital Chiang Rai Prachanukroh, di mana sebahagian daripada mereka sedang dirawat kerana jangkitan paru-paru.

Misi awal pencarian mangsa selepas mereka dilaporkan hilang pada 23 Jun hampir-hampir dibatalkan kerana keadaan gua yang dibanjiri air adalah sangat bahaya. Namun, kesemua 12 kanak-kanak dan jurulatih mereka akhirnya berjaya ditemui pada 2 Julai kira-kira 4 kilometer daripada pintu masuk gua, oleh 2 orang penyelam British.

Pasukan yang terlibat dalam mencari mangsa terdiri daripada Thai Navy SEAL, dan beberapa orang penyelam antarabangsa, termasuklah seorang lelaki daripada Belgium yang bernama Ben Reymenants, 45 tahun. Beliau memiliki syarikat mengajar menyelam di Phuket, Thailand.

Ben memainkan peranan penting dalam memastikan misi tersebut berjaya, dan beliau terlibat secara terus dengan seluruh pasukan. Laman sesawang Vox telah menemui bual beliau bagi mendapatkan maklumat terperinci tentang misi tersebut, daripada menjejaki kedudukan mangsa, sehinggalah ke proses mengeluarkan kesemua mangsa secara selamat.

Bilakah anda dipanggil untuk membantu mencari kanak-kanak yang hilang, dan bolehkah anda ceritakan tentang hari-hari awal misi pencarian?

Kami melihat berita tentang kanak-kanak yang hilang, dan kemudian saya terdengar bahawa pasukan penyelamat gua British telah sampai ke lokasi pencarian, jadi saya pun berfikir, "Okay, mereka ini berpengalaman, tidak perlu risau."

Pasukan penyelam British dibantu oleh Royal Thai Navy SEAL, yang kurang pengalaman tentang gua. Jadi rakan saya yang berurusan dengan mereka ini berkata, "Hey, mereka ini memerlukan sokongan. Boleh tak awak datang dan nasihatkan mereka bagaimana untuk bergerak melalui gua dan memberikan panduan?"

Sudah pasti, saya tidak berfikir dua kali. 12 orang kanak-kanak dengan nyawa mereka menjadi taruhan. Apabila saya tiba di lokasi, penyelam gua British baru sahaja keluar daripada gua dan mereka berkata, "Ini kerja gila!"

Apabila saya sampai, pintu masuk gua kelihatan seperti Sungai Colorado, namun penuh dengan lumpur dan penglihatan dalam air adalah sangat terhad.

Arus air pula sangat deras, dan pada awalnya kami berjaya maju mungkin dalam 100 meter dalam keadaan penglihatan yang terhad, melawan arus. Kemudiannya terdapat bahagian gua yang kami perlu panjat, sambil mengheret tangki-tangki oksigen.

Saya berpatah balik selepas gagal dalam selaman pertama, dan ketika dalam perjalanan keluar daripada gua, saya bertemu dengan pasukan penyelam British yang dalam perjalanan masuk untuk mencari. Kami berbincang, dan membuat keputusan:

Kami memberitahu komander Navy SEAL tentang keputusan itu. Dan beliau menjawab:

Sudah tentu, Navy SEAL yang berusia 19 tahun (masih mentah)... Saya ini seolah-olah bapa mereka. Jadi saya pun berkata:

Kemudian masuk hari ke-3, penglihatan dalam air semakin baik, dan arus air juga semakin lemah. Pasukan Navy SEAL pulang dengan hampa, mereka telah berenang dalam bulatan dan gagal menemui laluan. Penyelam gua British pula sudah berputus asa dan ingin pulang.

Saya berjaya mara sekitar 200 meter lagi. Dan mereka berkata, "Marilah kita bekerja dalam kumpulan, membentuk garisan untuk panduan buat pasukan." Ketika satu pasukan tidur, pasukan yang lain sambung, bertukar-tukar, sepanjang masa, tanpa henti. Kami mula mara dengan pantas kerana hujan sudah berhenti, dan penglihatan juga semakin baik, arus semakin kurang, dan kami sememangnya sangat laju merentasi gua.

Ini melibatkan selaman selama 6 hingga 8 jam. Sangat, sangat memenatkan.

Bahagian paling susah adalah mencari T-Junction, iaitu laluan kecil dalam gua dengan belok yang tajam, yang merupakan terowong kecil yang akhirnya membawa kepada penemuan kesemua mangsa. Kami tersekat beberapa kali, dan hampir hilang sabar.

Tidak lama kemudian pasukan kami menemui T-Junction tersebut, dan terus mara untuk 400 meter seterusnya, mengikuti arah yang betul. Kami berhenti kira-kira kurang daripada 500 meter daripada lokasi mereka ditemui, kerana kami tidak menemui jalan. Jadi kami terpaksa berpatah balik. Sangat mengecewakan.

Apabila kami keluar, penyelam British pula sedang masuk, dan kami memberitahu mereka, "Anda mungkin boleh menemui mangsa, kami rasa mereka berada dalam 400 hingga 800 meter daripada sini." Mereka pun masuk selepas kami keluar, dan 3 jam kemudian, mereka timbul di ruangan di mana kesemua mangsa berada. Anda sudah pasti melihat rakaman tersebut.

Saya seperti tidak percaya. Terutamanya kerana kesemua 13 orang mereka masih hidup, tiada seorang pun yang cedera dan tahap mental mereka pun baik. Dalam keadaan gembira ditemui, mereka sempat lagi bertanyakan hari apakah pada waktu itu. Menakjubkan.

Sangat jelas bahawa seluruh dunia... mempunyai cara penyelesaian. Awak tentu tidak percaya mesej yang saya terima. Saya terpaksa menolak panggilan telefon, namun mereka terus menelefon dan berkata, "Kami daripada pejabat Elon Musk," dan saya jawab, "Okay, adakah selepas ini Barack Obama pula akan menelefon saya?"

Mereka menjawab, "Tidak, buka email awak, ini memang kami," and ianya adalah daripada (seseorang)@spaceX dan saya berkata, "Oh, maafkan saya." Mereka memberitahu bahawa mereka mempunyai penyelesaian.

Banyak cara telah dilakukan untuk menyelamat, percubaan menebuk gua, menggunakan sonar di hutan bagi mencari laluan masuk alternatif, membuat kapsul untuk membawa mereka keluar.

Salah satu cadangan daripada pasukan penyelamat adalah untuk mengajar mereka cara untuk menyelam. Namun menyelam sudah cukup sukar buat penyelam berpengalaman. Risikonya adalah sekiranya mereka panik, dan membuka topeng selam, mereka akan lemas. Gua ini dalam, tiada peluang untuk hidup.

Mereka juga sangat kurus dan lemah, tidak mungkin mereka dapat menyelam. Kami membuat keputusan untuk meletakkan mereka di atas pengusung, dengan topeng selam penuh, bersama tangki oksigen untuk mereka.

Suhu gua agak sejuk, dan walaupun mereka memakai sut basah, metabolisma mereka sangat rendah dan dalam keadaan separa sedar ketika dibawa keluar. Mereka dengan segera terpaksa dikuarantinkan dan diberikan bantuan kesihatan.

(PS: Terdapat beberapa laporan mengatakan bahawa mangsa-mangsa telah diberikan ubat penenang).

Kesihatan mereka berada pada tahap yang baik. Apa yang saya dengar, jurulatih itu mengamalkan sesi meditasi bersama kanak-kanak ketika mereka berada di dalam gua supaya mereka bertenang.

Bagaimana penyelam bergerak bersama pengusung melalui bahagian paling sempit di dalam gua tersebut?

Ruangan paling kecil sebenarnya adalah seluas 2 kaki (bersama 61 sentimeter), dengan ketinggian yang sama. Kanak-kanak ini agak kurus dan diikat pada pengusung. Kami terpaksa menarik dan mengheret pengusung melalui ruangan tersebut. Atas sebab inilah kami membuat keputusan untuk mengikat mereka dan menutup muka dengan topeng penuh, sebagai langkah berjaga-jaga sekiranya mereka panik. Ianya bukan mudah.

Saya berada di luar gua ketika operasi menyelamat dijalankan, kerana tangan saya tercedera. Terdapat sebanyak 24 orang penyelam yang terlibat, dan pengusung bersama mangsa yang berada di atasnya ditarik keluar seorang demi seorang oleh para penyelam. Mangsa diserahkan dari satu kumpulan penyelam, kepada kumpulan yang lain pada lokasi bersambungan. Setiap mangsa mengambil masa 2 jam untuk dikeluarkan.

Bagaimana akhirnya masa yang diambil lebih singkat berbanding ketika awal permulaan operasi mencari?

Sehingga kini, kami sudah tahu tentang gua ini. Pada awalnya, kami terpaksa mencari di samping melawan arus air. Tapi sekarang, strategi berubah. Pada ketika satu pasukan selam sudah penat mengusung mangsa sejauh 100 meter, mereka menyerahkan mangsa kepada pasukan yang lain. Lebih efisyen, sebab itulah.

Selain itu, di Kem 3, pasukan pendaki batu telah memasang penyangkut pada bumbung gua bersama dengan kabel zip yang membolehkan pengusung (dan mangsa) disangkutkan padanya. Pada awalnya penyangkut ini dipasang untuk memudahkan proses mengangkut 500 tangki oksigen ke dalam gua. Dengan penyangkut tersebut, pengusung dapat dikeluarkan dengan lebih pantas. Tambahan kanak-kanak pula sangat ringan. Namun, dalam sehari hanya 4 orang sahaja dapat dikeluarkan.

Sudah berapa lama pengalaman anda menyelam di gua? Apa yang menarik minat anda untuk melakukannya?

Secara tidak rasmi, pengalaman menyelam saya adalah sekitar 20 tahun, dan saya menjadi tenaga pengajar aktiviti ini sejak 10 tahun lalu. Tidak sampai 10 peratus gua yang ditenggelami air di bumi telah diterokai manusia. Ianya adalah sempadan terakhir buat manusia kerana tiada mesin atau haiwan dapat memasukinya. Hanya manusia yang terlatih sahaja dapat melepasinya, itu yang menjadikan ia istimewa.

Berapa kerapkah misi menyelamat di gua seperti ini dijalankan, dan bagaimana anda bandingkan kes ini dengan kes-kes lain?

Misi menyelamat di gua jarang berlaku kerana kebanyakan negara mempunyai polisi yang menghalang penyelam gua yang tidak bertauliah daripada memasuki ke dalam gua untuk aktiviti tersebut.

Gua ini (Tham Luang) pula hanya dikunjungi ketika musim kering, kering sepenuhnya, dan orang ramai boleh berjalan di atasnya. Ianya adalah sebuah gua yang sangat dalam, sekitar 9 kilometer panjang.

Apabila ditenggelami air, tiada siapa pun yang menyelam di sana. Tiada sebarang panduan. Selalunya, gua yang mempunyai aktiviti selam akan mempunyai panduan lengkap dan anak panah yang menunjukkan jalan keluar, dan diletakkan tanda keselamatan, namun gua ini tiada apa-apa. Jadi terpaksa mencari laluan sendiri dengan menggunakan peta asas.

Saya dengar 2 buah filem akan dibuat berdasarkan kes ini.

Terdapat terlalu banyak permintaan untuk itu. Discovery Channel, National Geographic.

Penulis: Alhamdulillah, semoga kesemua mangsa kembali pulih dan segera pulang ke pangkuan keluarga. Mak ayah pasti sudah lama menunggu.


5 Fakta Menarik Mengenai Tatu

Kira-kira 50 tahu dahulu, tatu merupakan simbol kumpulan golongan tertentu seperti pelayar laut, kumpulan penunggang motorsikal, mafia dan banyak lagi. Namun kini tatu tidak lagi ekslusif pada golongan atau kumpulan tertentu sahaja, malah orang kebanyakan juga ramai yang sudah mempunyai tatu.

Mengikut sejarah, budaya mentatu badan ini dikatakan sudah wujud daripada zaman purba Greek dan Roman lagi sebelum tersebar ke seluruh dunia dan dapat ditemui dalam kalangan masyarakat Afrika dan golongan asli Amerika. Bagi orang Islam, amalan melukis tatu adalah dilarang sama sekali.

Di bawah ini adalah beberapa fakta menarik dan mungkin tidak diketahui ramai mengenai tatu.

Di Amerika Syarikat, sudah menjadi kebiasaan apabila poster atau iklan memaparkan model yang memiliki tatu di anggota badan. Walau bagaimanapun, perkara ini sebenarnya baru sahaja dibenarkan. Ketika tahun 1960-an, tatu diharamkan sama sekali kerana serangan hepatitis pada ketika itu yang meragut banyak nyawa.

Di bandar New York, tatu diharamkan antara 1961 hingga 1997 menyebabkan pelukis tatu terpaksa menjalankan bisnes mereka secara tertutup dan tersembunyi. Di Massachusetts pula, tatu diharamkan sehingga tahun 2000 dan mereka yang didapati mempunyai tatu sebelum tahun tersebut boleh dikenakan pelbagai hukuman antaranya dipenjarakan.

Bagi yang mungkin belum bersedia untuk mempunyai tatu secara kekal, Henna biasanya menjadi pilihan. Bahan untuk tatu Henna ini biasanya diperolehi daripada tumbuh-tumbuhan dan biasanya berwarna oren/jingga cerah. Selepas beberapa hari, warnanya akan semakin gelap sebelum lama-kelamaan akan hilang. Budaya Henna ini lebih sinonim dalam masyarkat Hindu terutamanya ketika majlis perkahwinan.

Selain itu, terdapat juga Henna sintetik yang biasanya ditambah bahan p-phenylenediamine (PPD). PPD merupakan antara bahan yang boleh ditemui dalam arang membuat jalan dan dalam sesetengah kes, boleh menyebabkan kes buruk kepada kulit. Bahan ini juga bersifat karsinogen, iaitu boleh menyebabkan kanser dan leukimia.

Tatu sememangnya haram buat orang Islam. Larangan ini telah dinyatakan secara jelas dalam Al-Quran. Bagi mereka yang sudah mempunyai tatu sebelum memeluk agama Islam, tidaklah menjadi kewajipan untuk membuang tatu kerana proses membuang tatu itu sendiri begitu menyakitkan.

Berkaitan tatu tidak kekal seperti Henna, walaupun ianya sinonim dengan budaya agama Hindu, budaya ini sudah menjadi ikutan bagi orang Melayu. Sekiranya anda bercadang ingin memakai Henna ketika majlis berkahwinan, fahami dahulu fatwa yang dikeluarkan oleh JAKIM ini.

Orang yang mempunyai banyak tatu di badan seringkali dianggap mempunyai kaitan dengan aktiviti gangsterisma. Hal ini kerana sejak sekian lamanya, banduan-banduan di penjara barat kebiasaannya memiliki tatu yang mempunyai simbol kumpulan gangster mereka. Sebagai contoh, nombor "13" merupakan simbol bagi kumpulan Mara Salvatrucha 13 yang sangat berpengaruh di benua Amerika Tengah.

Di Jepun, Yakuza merupakan kumpulan yang begitu sinonim dengan tatu. Ahli kumpulan ini kebiasaannya akan melukis tatu di keseluruhan anggota badan mereka. Tatu yang dipanggil "irezumi" ini tidak dilukis menggunakan laser, sebaliknya dilukis dengan cara tradisional yang menyakitkan dan mengambil masa yang lama untuk disiapkan.

Dr. Kirby Farrell daripada portal Psychology Today menyatakan bahawa tatu merupakan simbolik "pasif agresif" dimana kebanyakan orang yang melukis tatu dibadan mereka sebagai simbol kemarahan dan pemberontakan terhadap sesuatu perkara.

Pada tahun 2015, sebuah kajian oleh Professor Viren Swami daripada Anglia Ruskin University mendapati bahawa mereka yang mempunyai tatu yang banyak secara umumnya lebih agresif, ganas dan memberontak. Di seluruh dunia, terdapat juga sesetengah syarikat yang memperkenalkan polisi mengharamkan tatu pada sebahagian besar anggota badan dan hal ini semestinya menyukarkan golongan yang mempunyai tatu pada sebahagian besar anggota badan untuk mencari pekerjaan.


6 Kedai Barangan Mewah Popular Dunia Bagi Golongan Bangsawan Kaya

Setiap kali kita melancong ke luar negara, perkara biasa yang kita lakukan ialah melawati tempat-tempat menarik seperti menara eiffel atau burj khalifa. Salah satu cara menikmati pelancongan anda adalah membeli belah. Bagi anda yang memiliki duit terlampau banyak dan tak tahu nak buat apa dengan duit anda, kami syorkan anda untuk ke tempat-tempat berikut.

Sekiranya anda penggemar barangan kulit yang tulen dan berkualiti, mesti Loewe menjadi idaman anda, bukan? Di Barcelona lah Loewe ditubuhkan dan sejak daripada pada tahun 1846, jenama ini dianggap sebagai pakai dalam pakaian atau beg kulit. Meskipun terdapat 33 cawangan di merata-rata tempat, hanya di Barcelona lah terdapat kedai Loewe yang eksklusif dan mewah. Kebanyakan item yang dijual juga lebih banyak variasi dan lebih mahal sehinggakan jumlah purata yang dibelanjakan di kedai ini ialah sebanyak 2,155 dollar.

London seringkali menjadi tempat kegemaran rakyat Malaysia untuk melancong dan membeli belah. Sekiranya anda sedang membaca artikel ini di sana, cubalah mencuci mata di Bourdon House. Seperti Loewe, tempat ini juga terkenal dengan pakaian, aksesori serta barangan yang berasaskan kulit haiwan.

Alfred Dunhill, jenama mewah yang bertapak di Bourdon House, hanya menghasilkan pakaian lelaki yang bermutu tinggi. Reputasi dan standard tinggi yang perlu dijaga membuatkan kakitangan di tempat ini akan melayan anda seperti VVIP. Bayangkan, untuk membuat sepasang sut atau kemeja sahaja, anda diberi sebanyak 300-450 jenis fabrik untuk dipilih!

Lebih menarik, bangunan Bourdon House ini juga merupakan salah satu bangunan bersejarah Grade II, yang membawa maksud ia mempunyai sejarah tersendiri dan wajar dipelihara. Selain membeli belah, spa yang diperbuat daripada marble juga disediakan buat tetamu lelaki dan wanita.

Siapa yang tak kenal jenama LV? Dianggap sebagai salah satu jenama mewah dalam dunia, barang-barang tulen yang dihasilkan oleh Louis Vuitton sentiasa dihargai oleh penggemar fashion. Meskipun butik LV yang tersergam megah di Avenue Champs-Elysees, Paris menjadi spot utama, namun bangunan cawangan LV di Rome lah yang direka bertepatan dengan imej klassik dan mewah yang ada pada jenama ini.

Pada tahun 1837, seorang lelaki bernama Louis Vuitton telah berhijrah ke Paris dan menuntut ilmu dengan Monsieur Marechal. Sejak daripada detik pertama belajar , Monsieur Vuitton telah bertekad ingin menjadi pembuat kasut but. Hanya bermula sebagai pembuat kasut, syarikat beliau telah berkembang sehingga menjadi pilihan selebriti, businessman serta ahli politik sejak zaman berzaman. Usaha dna kualiti itukan tangga kejayaan.

Pengasas jenama ini, Oscar De La Renta merupakan seorang pelajar yang menuntut dalam bidang seni lukisan di Sepanyol. Pada asalnya, beliau hanya melukis contoh-contoh baju buat surat khabar atau butik untuk mencari duit sampingan untuk menampung kos pengajiannya Suatu hati, isteri kepada duta Amerika di Sepanyol telah ternampak hasil kerja tangannya dan berkenan dengan keunikan dan ketelitian pada seni rekaan Renta. Beliau kemudiannya diupah untuk menghasilkan pakaian buat anak perempuan kepada isteri duta ini.

Sekali lagi, nasib benar-benar menyebelahi Renta. Pakaian tersebut diletakkan dikulit hadapan Life Magazine. Kesannya, beliau semakin banyak menerima tempahan untuk membuat lakaran oleh butik-butik terkenal di Sepanyol dan dari sinilah minat Oscar De La Renta dalam bidang fashion bermula. Beliau kemudiannya menuntut ilmu dengan Christobal Balenciaga selama beberapa tahun sehinggalah akhirnya menubuhkan sendiri jenamanya pada Ogos 1965.

Selain daripada pakaian haute couture, Oscar De La Renta juga menghasilkan pakaian pengantin, aksesori, perkakas rumah, dan minyak wangi.

Selain LV, Versace juga menjadi idaman setiap wanita. Jenama itali terkenal seantero dunia ini merupakan salah satu jenama yang menghasilkan produk yang ekslusif dan butiknya di Rome lah yang menjual produk-produk yang paling mewah diantara semua koleksi yang dihasilkan oleh Versace.

Syarikat ini ditubuhkan pada tahun 1978 dibawah nama ‘Gianni Versace Donna’. Jenama ini mula mencuri perhatian pengkritik fashion disebabkan oleh baju ‘Black Versace Dress of Elizabeth Hurley’ yang dipakai oleh pelakon Elizabeth Hurley. Kemudian, pada tahun 1997 jenama ini diambil sepenuhnya oleh Donatella Versace, adik kepada Gianni Versace, selepas abangnya mati ditembak. Sejak hari itu, jenama ini hanya dikenali sebagai Versace.

Versace, seperti jenama fashion yang lain, turut membuat kolaborasi dengan jenama yang lain. Pernah suatu ketika, Automobili Lamborghini S.P.A X Versace telah menghasilkan sebuah kereta yang mempunyai dalaman yang diperbuat daripada satin beserta sulaman logo Versace.


8 Negara Yang Memiliki Jumlah Kereta Per Kapita Paling Tinggi Di Dunia

Tak dapat disangkal bahawa kereta adalah pengangkutan yang paling banyak di gunakan di dunia, sama ada kereta elektrik, hibrid, berenjin diesel atau yang paling popular, kereta berenjin petrol.

Selain daripada memudahkan pergerakan dari satu tempat ke tampat yang lain, kereta juga dilihat sebagai simbol status, atau cara mudah untuk menghabiskan wang. iluminasi.com kongsikan negara dengan pemilikan kereta per kapita paling tinggi di dunia.

Dengan hanya seluas 2,586 kilometer persegi, negara kecil yang tersangat kaya ini tidak terkecuali tersenarai dalam senarai ini. Terletak bersempadan dengan Jerman, Perancis dan Belgium, Luxembourg hanya mempunyai 602,005 penduduk.

Namun, penduduk-penduduk Luxembourg adalah sangat kaya, dengan KDNK per kapita sebanyak RM432,951, ketiga tertinggi di dunia selepas Macau dan Qatar. Jadi, anda boleh bayangkan kereta-kereta mewah di jalan-jalan di Luxembourg.Jumlah kereta di negara ini adalah sebanyak 739 unit bagi setiap 1,000 penduduk.

Dengan jarak di antara bandar-bandar utama sejauh beribu-ribu kilometer, untuk sampai ke sebuah tempat dari tempat yang lain di Australia bukanlah mudah tanpa kereta. Sebagai contoh, jarak daripada Melbourne ke Perth adalah sejauh 3,460 kilometer yang dianggarkan memakan masa selama 36 jam untuk sampai.

Negara Down Under ini mempunyai jalan berturap dan lebuh raya sejauh 322,000 kilometer, dan hampir 500,000 kilometer jalan tak berturap.Selain itu, Australia adalah negara ke-6 terbesar di dunia dengan keluasan 7.69 juta kilometer persegi, iaitu 23 kali ganda lebih luas daripada Malaysia.

Jadi, memiliki kereta adalah sesuatu yang boleh dikatakan wajib bagi penduduk Australia, iaitu sebanyak 740 buah kereta bagi setiap 1,000 penduduk.

Dengan populasi seramai 38,111 orang dan berkeluasan 160 kilometer persegi, Liechtenstein adalah sebuah negara kecil di Eropah Tengah, terletak di antara Switzerland dan Austria.

Walaupun kecil dan mempunyai stesen kereta api, stesen bas, lapangan terbang dan heliport, namun penduduk Liechtenstein lebih memilih untuk memandu, membuatkan pemilikan kereta di negara ini adalah sebanyak 750 buah bagi setiap 1,000.

New Zealand berada di tangga ke-4 dari segi pemilikan kenderaan tertinggi di dunia, iaitu 774 buah bagi setiap 1,000 prang.

Seperti Australia, jiran mereka di seberang Laut Tasman, ramai penduduk New Zealand sukakan cabaran dan mengembara kerana memiliki keindahan alam semula jadi yang sangat menakjubkan.

Oleh itu, memiliki kenderaan membenarkan akses yang mudah kepada banyak aktiviti dan hobi luar, membuatkan jumlah kenderaan di negara ini sangat tinggi.

Agak tidak mengejutkan untuk melihat Amerika Syarikat berada dalam senarai ini. Menurut maklumat terbaru, terdapat kira-kira 253 juta unit kereta di Amerika Syarikat ketika ini.

Dengan jumlah populasi seramai 325.7 juta orang, jumlah kereta yang terdapat di negara ini bagi setiap 1,000 penduduk adalah sebanyak 795 unit. Amerika Syarikat merupakan negara kepada pasaran kenderaan penumpang yang paling besar di dunia.

Jumlah kenderaan meningkat dengan dengan mantap sejak tahun 1960.Negara ini juga mempunyai 3 pengeluar kenderaan yang sangat besar iaitu General Motors, Ford Motor Company dan Chrysler.

Tahap pemilikan kereta yang sangat tinggi di negara ini lebih mengejutkan kerana Monaco adalah antara negara terkecil di dunia dengan kawasan hanya seluas 2 kilometer persegi, sekitar keluasan sebuah bandar kecil. Terdapat 899 buah kereta bagi setiap 1,000 penduduk di Monaco.

Dan menjadi salah sebuah negara yang memiliki rakyat tersangat mewah di dunia, memiliki kereta mewah, klasik dan custom-made adalah hobi biasa, dan perlumbaan Grand Prix Formula 1 dan kereta rally merupakan beberapa acara sukan paling popular di negara ini.

Iceland adalah sebuah negara yang terpinggir daripada negara-negara lain, namun terdapat sebanyak 1,018 buah kereta bagi setiap 1,000 penduduk di negara ini. Iceland adalah merupakan satu daripada dua negara sahaja yang memiliki jumlah pemilikan kereta melebihi penduduknya.

Fakta ini membolehkan orang Iceland untuk menerokai kawasan desa yang indah dan monumental.

Jalan 1 atau dikenali sebagai "Jalan Lingkaran", terletak di sepanjang lilitan negara pulau ini dan menghubungkan sebahagian besar kawasan bandar utamanya.Kenderaan berenjin sangat penting di Iceland kerana ia tidak kekurangan infrastruktur kereta api yang agak signifikan.

San Marino adalah antara negara yang paling kecil di dunia, lebih kecil daripada Petaling Jaya, dengan keluasan 61.2 kilometer persegi. Namun, ia merupakan negara yang mempunyai kenderaan paling tinggi di dunia.

Dan bersama-sama Iceland, San Marino adalah negara yang mempunyai jumlah kereta melebihi jumlah populasi iaitu sebanyak sebanyak 1,263 unit kereta per 1,000 penduduk.

Populasi San Marino adalah seramai 33,557 orang dan ini bermakna jumlah kereta di San Marino adalah kira-kira 42,382 unit.


6 Sebab Utama Mengapa Cristiano Ronaldo Tinggalkan Real Madrid Untuk Ke Juventus

Selepas beberapa minggu spekulasi, perpindahan Cristiano Ronaldo ke Juventus akhirnya diumumkan sendiri oleh tuan punya badan dalam suratnya yang agak menyentuh hati, terutamanya buat peminat setia Real Madrid. Yuran perpindahan dilaporkan sekitar €112 juta.

Ramai tertanya-tanya mengapa secara tiba-tiba Ronaldo ingin berpindah? Adakah terdapat masalah dalaman antara beliau dan Real Madrid? Sebab berikut mungkin adalah punca mengapa C. Ronaldo ingin berpindah.

Cristiano Ronaldo pantang dicabar. Beliau sangat dahagakan kejayaan, dan mungkin atas sebab inilah beliau memilih untuk berpindah ke Itali selepas meluangkan masa hampir sedekad bersama Real Madrid. Dengan perpindahan mengejutkan ke Turin, Ronaldo berpeluang untuk memenangi liga ketiga Eropah. Siapa tahu, mungkin beliau akan memecah rekod baharu dalam Serie A.

Ya, Cristiano Ronaldo adalah antara nama besar yang pernah bermain untuk Real Madrid, namun itu tidak menjanjikan sokongan selamanya terhadap beliau. Pernah beberapa kali beliau diboo oleh peminatnya sendiri di Santiago Bernabeu. Mengambil kira kejayaan lalu Los Blancos dan bintang-bintang yang pernah bermain untuk kelab ini, harapan yang diletakkan peminat adalah sangat tinggi terhadap setiap pemainnya, terutama Ronaldo sebagai bintang utama. Siapa tahu, mungkin ini menjadi punca mengapa bekas bintang Manchester United ini ingin berpindah ke Turin.

Ramai sedar bahawa Cristiano Ronaldo adalah antara pemain yang sangat kerja keras dan rajin, ciri-ciri yang membolehkan beliau untuk berjaya ke tahap seperti hari ini. Namun, usia manusia sentiasa meningkat, tidak berkurang. Tahun ini, umur beliau sudah menjejaki 33 tahun, usia di mana kebanyakan pemain bola sepak berada di ambang persaraan.

Walaupun Ronaldo sebelum ini berjaya membuktikan bahawa usia bukanlah penghalang untuk beliau mempamerkan aksi yang hebat, bekas bintang Real Madrid ini ada menunjukkan tanda-tanda bahawa beliau sedikit terjejas dengan faktor ini, terutamanya pada awal musim 2017-2018. Malah, pada peringkat awal musim lalu, pemain Portugis ini kelihatan bergelut untuk memberikan impak di atas padang, sekurang-kurangnya dalam beberapa permainan.

Sebelum Cristiano Ronaldo menyertai Real Madrid pada tahun 2009, gergasi Sepanyol ini masih berada di bawah bayang-bayang musuh ketat mereka, FC Barcelona. Walaubagaimanapun, ketibaan Ronaldo banyak memberi impak positif kepada Real Madrid, sesuatu yang pasti tidak dapat disangkal, dengan kemenangan banyak piala-piala utama. Sepanjang 9 tahun bersama Real Madrid, Ronaldo berjaya memenangi piala-piala berikut:

Dengan kejayaan ini, sudah tiba masa untuk CR7 mencipta nama di pentas baharu.

Ada ura-ura mengatakan sebab utama Cristiano ingin berpindah keluar adalah disebabkan oleh masalah dalam dengan Presiden Los Blancos, iaitu Florentino Perez. Menurut temubual ESPN dengan seorang wartawan bola sepak Martin Ainstein, sebab utama beliau ingin berpindah adalah kerana beliau berkecil hati dengan presiden kelab itu.

Ronaldo merasakan bahawa Perez tidak bersungguh mahukan beliau untuk terus bersama mereka. Tahun lalu, Perez berjanji untuk menaikkan gaji Ronaldo, dan beliau menunggu tawaran tersebut. Dalam masa yang sama, Lionel Messi mendapat kontrak baru dengan gaji €41 setahun, Neymar pula mempunyai pendapatan €35 setahun, manakala Ronaldo hanya memperolehi €21 setahun.

Apabila Cristiano Ronaldo memenangi Ballon d'Or, Perez berkata bahawa sekiranya Neymar mahu memenangi Ballon d'Or, beliau harus berpindah ke Real Madrid. Ronaldo tidak suka dengan kenyataan ini, di mana beliau mengugut untuk meninggalkan kelab itu. Dalam isu ini, beliau merasakan bahawa Real Madrid tidak bersungguh mahukan beliau terus bersama kelab.

Keadaan ini sangat mengelirukan, kerana Ronaldo ingin meninggalkan kelab itu, tapi dalam masa yang sama beliau ingin terus kekal. Mungkin ego beliau tercabar dengan kenyataan Perez, dan sebagai tindak balas beliau mengeluarkan kenyataan ingin meninggalkan Los Blancos, dengan harapan Real Madrid akan memujuk beliau untuk terus bermain bersama mereka, memberikan kelebihan kepada beliau untuk meminta dinaikkan gaji. Namun, itu tidak berlaku. Akhirnya, Ronaldo sendiri yang meninggalkan Real Madrid ke Juventus. Real Madrid ego, Ronaldo pun ego.

Surat yang ditulis sendiri oleh Cristiano Ronaldo telah dipaparkan di laman sesawang rasmi Real Madrid. Dalam surat tersebut, Ronaldo meluahkan isi hatinya tentang bagaimana Real Madrid mengubah hidupnya, dan beliau berasa bersyukur kerana dapat memenangi banyak piala bersama kelab tersebut. Berikut adalah terjemahan penuh surat tersebut:

" Tahun-tahun saya bersama Real Madrid dan bandar Madrid adalah antara momen paling gembira dalam hidup saya.

Saya berasa amat berterima kasih kepada kelab, para peminatnya dan bandar ini. Saya hanya boleh berterima kasih kepada semua atas kebaikan dan kasih sayang yang diberikan kepada saya.

Walaubagaimanapun, saya percaya bahawa sudah tiba masa untuk saya memulakan perjalanan baharu dalam hidup saya, dan atas sebab inilah saya meminta kelab untuk membenarkan saya pergi. Ini adalah apa yang saya rasa dan saya meminta semua orang, terutamanya peminat untuk memahaminya.

Saya melalui 9 tahun yang luar biasa di sini. 9 tahun yang unik. Ianya adalah masa yang mengujakan, penuh dengan kejayaan, walaupun ada tahun yang sukar kerana permintaan prestasi di Real Madrid adalah sangat tinggi. Namun saya sangat sedar bahawa saya tidak mungkin akan dapat melupakan bagaimana saya gembira permainan saya di sini, yang penuh dengan keunikan.

Saya telah berkongsi padang dan bilik bersalin dengan ramai pemain yang hebat. Saya turut merasai kasih sayang peminat yang luar biasa dan bersama kami menjulang piala Liga Juara-Juara (UEFA Champions League) 3 kali berturut-turut, dan memenangi 4 daripadanya dalam tempoh 5 tahun.

Bersama kejayaan-kejayaan ini, dan pada peringkat individu, saya berpuas hati memenangi 5 Ballon d'Or dan Kasut Emas (Golden Boot) sebanyak 3 kali. Masa saya bersama kelab ini adalah sangat hebat dan menakjubkan.

Real Madrid juga memenangi hati saya dan ahli keluarga saya, dan atas sebab inilah, lebih dari segalanya, saya ingin berterima kasih, terima kasih kepada kelab, terima kasih kepada presiden, pengarah kelab, rakan sepasukan, semua kakitangan kejurulatihan, para doktor, fisio dan para pekerja yang senantiasa memastikan segalanya berjalan dengan lancar.

Sekali lagi saya ingin meluahkan perasaan terima kasih yang tidak terhingga kepada penyokong dan kepada bola sepak Sepanyol. Sepanjang tempoh 9 tahun yang menarik ini, saya telah bertemu dengan pemain lawan yang sangat hebat. Saya hormati dan mengiktiraf mereka semua.

Saya telah berfikir masak-masak, dan sedar ini adalah masa untuk memulakan bab baru dalam hidup. Walaupun akan meninggalkan kelab ini, dan di mana pun saya, saya akan selamanya berasa setia dengan t-shirt ini, lencana ini dan Santiago Bernabéu.

Terima kasih semua, dan sudah pasti, seperti yang saya katakan 9 tahun lalu apabila pertama kali memijakkan kaki ke stadium kita: Hala Madrid! " - Cristiano Ronaldo

Apapun sebab Cristiano Ronaldo ingin berpindah ke keluar daripada Real Madrid ke Juventus, pihak iluminasi mendoakan yang terbaik untuk beliau.


Tuskegee Study : Skandal Perubatan Terburuk Amerika Syarikat

Sains merupakan salah satu cabang ilmu yang cukup penting dalam tamadun manusia, yang tak dapat dinafikan kebaikannya. Walaupun begitu, ada ketikanya sains dijadikan alat untuk memperhambakan orang lain atas alasan demi kemajuan.

Itulah yang terjadi kepada beberapa ratus orang kulit hitam Afrika-Amerika yang dijadikan bahan eksperimen tanpa kerelaan oleh kerajaan Amerika Syarikat sendiri.

Insiden ini adalah salah satu detik hitam dalam sejarah sains perubatan di Amerika Syarikat dan juga dunia, kerana membiarkan perkara jahat berlaku atas nama kesihatan.

Pada 25 Julai 1972, seorang wartawan bernama Jean Heller mendedahkan berita berkenaan satu konspirasi yang dilakukan dan berjaya disembunyikan selama lebih 40 tahun, oleh pengamal perubatan dan kerajaan Amerika Syarikat sendiri.

Dalam laporan tersebut, beliau mendakwa kerajaan Amerika Syarikat selama 40 tahun telah pun dengan sengaja membiarkan individu-individu kulit hitam di kawasan Tuskegee, Alabama yang mengidap penyakit sifilis, sejenis penyakit alat kelamin tanpa diberikan sebarang rawatan - untuk mengkaji kesan penyakit tersebut.

Kajian yang dinamakan sebagai 'Tuskegee Study' itu dijalankan dengan pengetahuan dan kelulusan Public Health Service USA (PHS), dimulakan pada tahun 1932. Kawasan itu dipilih berikutan menjadi lokasi tertinggi kes sifilis ketika itu. Rawatan untuk penyakit sifilis pada zaman tersebut hanyalah dengan menggunakan racun dan merkuri yang mempunyai kesan sampingan pada manusia.

Hampir 600 orang lelaki kulit hitam menawarkan diri menjadi peserta berikutan tawaran pengangkutan percuma, makanan tengahari percuma serta insurans pengebumian percuma sekiranya meninggal. Yang paling menarik perhatian peserta adalah jaminan akan menerima perubatan percuma sepanjang tempoh mereka menyertai program itu.

Walaupun begitu, mereka tidak diberitahu mereka sebenarnya sedang dijadikan bahan kajian dalam mengkaji penyakiti sifilis.

Pihak PHS mengkaburi mata peserta dengan melakukan pengambilan darah secara berkala, dikatakan untuk mengenalpasti penawar kepada wabak yang dinamakan 'bad blood' yang kerap menjangkiti individu kulit hitam.

169 orang peserta lelaki yang dipilih tidak mempunyai sifilis sementara 431 orang mempunyai penyakit tersebut. Separuh daripada pesakit yang mempunyai penyakit itu diberikan rawatan menggunakan ubat-ubatan yang ada pada zaman tersebut, sementara selebihnya pula dibiarkan tanpa dirawat bagi membolehkan pengkaji serta pakar perubatan melakukan kajian ke atas mereka.

Pada awalnya mereka diberitahu hanya perlu menjadi peserta selama enam bulan namun realitinya, kajian ke atas mereka berjalan selama 40 tahun lebih sehinggalah terdedah kajian ini pada tahun 1972. Mengapa tempoh kajian panjang ini diperlukan?

Realitinya, kajian Tuskegee Study ini memerlukan proses autopsi dilakukan ke atas pesakit sifilis yang telah meninggal dunia, bagi mengenalpasti kerosakan yang berlaku akibat sifilis kepada tubuh badan pesakit. Oleh sebab itu, peserta yang mempunyai sifilis perlu terus dibiarkan mengidap penyakit itu dan dibiarkan merana, kerana hanya dengan meninggal dunia barulah penyelidik dapat mengkaji alat kelamin mereka.

Selepas lebih kurang 10 tahun kajian ini dilancarkan pada tahun 1947, penisilin berjaya ditemui membolehkan rawatan ke atas sifilis dapat dilakukan dengan lebih berkesan. Bagaimanapun, atas dasar sains dan perubatan, kesemua peserta kajian yang masih hidup dan berpenyakit, terus dibiarkan sakit tanpa sebarang rawatan diberikan. Setiap peserta  perlu meninggal dunia dalam keadaan mengidap sifilis bagi memenuhi matlamat eksperimen ini.

Kajian yang dijalankan turut sama mendapat bantuan pakar daripada Tuskegee Institute, sebuah kolej komuniti kulit hitam di Tuskegee. Beberapa orang individu seperti Robert Moton, Presiden institut tersebut serta Dr. Eugene Dibble, seorang doktor berkulit hitam melibatkan diri secara langsung dalam kajian ini sejak mula. Kedua-duanya dilantik sebagai individu yang akan berhubung secara terus dengan kesemua pesakit.

Tidak diketahui adakah individu-individu kulit hitam yang menyertai kajian ini tahu tentang penipuan yang dilakukan oleh PHS ataupun mereka sebenarnya turut diperdayakan. Pendapat mengatakan tindakan melantik wakil komuniti kulit hitam sengaja dilakukan akan menghilangkan rasa bimbang individu yang ingin menjadi peserta kajian.

Sehingga Januari 1972 ketika media mendedahkan kajian ini, 74 orang daripada peserta kajian masih hidup. Rekod menunjukkan di antara mereka yang meninggal, 28 orang mati disebabkan sifilis.

154 orang meninggal dunia akibat sakit jantung yang tidak dapat dikenalpasti adakah berpunca daripada penyakit sifilis yang dialami. Apa yang lebih menyedihkan, 40 orang wanita isteri kepada peserta kajian turut sama dijangkiti sifilis.19 orang anak peserta kajian lahir dengan sifilis sejak dari dalam rahim lagi.

Beberapa tahun sebelum didedahkan pada orang ramai, pada tahun 1966, Peter Buxtun seorang penyiasat dari PHS menghantar surat pemberitahuan kepada salah seorang pengarah PHS, berkenaan kekhuatiran beliau terhadap Tuskegee Study. Beliau berpendapat kajian itu menyalahi etika, moral serta melanggar ikrar pengamal perubatan. Walaupun begitu, jawapan yang diterima beliau amat mengecewakan - maklum balas memberitahu terdapat keperluan kajian itu perlu diteruskan sehinggalah kesemua peserta kajian meninggal dunia dan selamat dibedah siasat.

Tidak dapat menerima jawapan itu, Peter memilih untuk berdiam diri sebelum memberanikan diri menemui pihak media bagi mendedahkan apa yang telah dilakukan PHS sekian lama.

Hasil maklumat Peter, pihak akhbar melaporkan tentang kajian itu pada 25 Julai 1972, menjadi topik muka depan kebanyakan surat khabar di Amerika Syarikat tarikh itu. Siasatan di peringkat Kongres dijalankan dengan beberapa orang pegawai serta Peter Buxtun dipanggil untuk memberikan keterangan.

Hasilnya, sebuah panel penyiasatan ditubuhkan bagi mengkaji kajian Tuskegee Study daripada segi etika dan adakah berlaku penyalahgunaan kuasa pengamal perubatan. Hasil penelitian panel itu, arahan untuk menghentikan kajian itu telah dikeluarkan.

Kerajaan Amerika Syarikat diminta membayar pampasan berjumlah $10 juta kepada mana-mana peserta kajian yang masih hidup . Rawatan perubatan percuma kepada peserta dan ahli keluarga mereka perlu diberikan seumur hidup, sekiranya mereka masih menghidapi penyakit berkait dengan sifilis selepas penyelidikan itu dihentikan.

Sebuah simposium bagi meneliti kesan baik buruk Tuskegee Study diwujudkan pada tahun 1994 oleh barisan pengamal perubatan serta ramai lagi pihak professional lain di Amerika Syarikat. Laporan terakhir mereka disiapkan pada bulan Mei tahun 1996, dengan dua saranan utama yang perlu dipenuhi mereka yang terlibat dalam kajian tersebut;

Yang pertama - kerajaan Amerika Syarikat perlu memohon maaf kepada peserta dan waris peserta. Kedua, satu strategi yang lebih berkesan perlu diperkenalkan dalam mengatasi kesan negatif kajian ini dalam jangka masa panjang.

Walaupun Presiden Amerika Syarikat ketika itu, Bill Clinton memohon maaf kepada peserta serta waris keluarga peserta yang hadir, hubungan di antara sistem perubatan Amerika Syarikat dan masyarakat kulit hitam mula renggang. Rasa kurang percaya dengan sistem perubatan yang dikawal selia masyarakat kulit putih menyebabkan ramai individu kulit hitam kurang mempercayai rawatan di klinik dan hospital.

Rasa tidak percaya itu nampaknya sukar untuk dipulihkan kembali. Pada satu kajian yang dijalankan, 80 peratus individu kulit hitam percaya peserta-peserta Tuskegee Study telah pun dijangkitkan dengan sifilis dengan sengaja, bagi penyelidik mempunyai hos kepada jangkitan dan berjaya melakukan bedah siasat ke atas mereka.

Sehingga kini, masyarakat kulit hitam Amerika Syarikat menyimpan mimpi buruk Tuskegee Study sebagai satu peringatan kepada mereka, agar tidak lagi mudah dipergunakan hanya kerana warna kulit mereka berbeza.


Kisah Asiah, Isteri Firaun Zaman Nabi Musa Yang Merupakan Seorang Islam

Asiyah binti Mazaahim, adalah salah seorang isteri kepada Firaun yang menentang Nabi Musa A.S.. Dia bukanlah seorang wanita biasa, tidak pernah membiarkan dirinya ditentukan atau terhalang oleh perjalanan kehidupan yang menyakitkan. Sebaliknya, dia berani mempertahankan kepercayaan dalam dirinya, dan sanggup mati kerananya. Dia adalah seorang wanita Islam yang sejati.

Atas sebab inilah Nabi Muhammad S.A.W. pernah menyebut tentang Asiyah sebagai wanita teragung sepanjang zaman. Pada suatu hari, Rasulullah berkata:

Kisah Asiyah bermula di Mesir, di mana dia tinggal bersama suaminya, seorang Firaun (Raja Mesir) yang terkenal dengan pemerintahannya yang kejam, dan dikenali sepanjang zaman. Selepas diberitahu oleh seorang penilik nasib bahawa dia akan dijatuhkan oleh seorang anak Israel, Firaun serta merta mengarahkan tenteranya untuk membunuh semua bayi lelaki yang dilahirkan.

Kitab suci Al-Quran ada menyebut tentang keperitan hidup anak-anak Israel seperti berikut:

Jadi apabila Nabi Musa A.S. dilahirkan, ibu baginda risau akan kehidupannya kelak, kerana jantinanya sebagai seorang bayi lelaki. Namun, perancangan Allah itu lebih baik. Allah memberi jaminan kepada ibunya bahawa Nabi Musa A.S. akan selamat, dan mengarahkan ibu baginda untuk meletakkan bayi lelakinya itu ke dalam bakul dan diletakkan di Sungai Nil.

Dan seperti yang dijanjikan oleh Allah, Nabi Musa A.S. yang masih bayi akhirnya ditemui oleh Asiyah, yang meyakinkan suaminya itu agar bayi lelaki berkenaan tidak dibunuh, dan dijadikan sebagai anak mereka, seperti yang disebut di dalam Al-Quran:

Pertama kali bertemu dengan bayi Musa, Asiyah berasa terdapat ikatan dan perasaan kasih sayang yang kuat antara dia dengan bayi lelaki tersebut, memandangkan dia tidak mempunyai zuriatnya sendiri.

Siapa sangka, perancangan Allah itu sungguh hebat. Nabi Musa A.S., lelaki yang paling ditakuti oleh Firaun pada zaman itu, membesar di dalam kediamannya sendiri, dijaga dan dididik oleh isterinya. Ibu kandung Nabi Musa A.S. juga akhirnya berpeluang menjaga anaknya itu, bekerja di samping Asiyah bagi menjaga bayi Musa. Asiyah tidak mengetahui bahawa wanita tersebut adalah ibu kandung kepada Nabi Musa A.S..

Asiyah menyayangi Nabi Musa A.S. ibarat anaknya sendiri. Apabila baginda mula menyampaikan dakwah tentang Keesaan Allah, Tuhan yang satu, Asiyah mempercayai dan beriman dengan sepenuh hati. Dia sendiri menyaksikan mukjizat Nabi Musa A.S. di dalam istana Firaun, dan turut melihat bagaimana ahli-ahli sihir Firaun ditewaskan baginda, yang mana mereka turut mengakui tentang Keesaan Allah.

Walaubagaimanapun, menjadi isteri kepada seorang Firaun yang kejam, yang mengangkat dirinya sendiri sebagai Tuhan, Asiyah terpaksa merahsiakan keimanannya itu.

Pada suatu hari, anak perempuan Firaun (daripada isteri lain) terdengar pendandan rambutnya menyebut 'Bismillah' yang membawa maksud 'dengan nama Allah'. Terdengar ucapan tersebut, anak gadis itu melaporkan hal tersebut kepada Firaun. Firaun dengan segera menangkap pendandan rambut itu dan keluarganya. Seorang demi seorang anaknya dihumban ke dalam lubang dipenuhi dengan tembaga yang menyala dengan api.

Akhirnya, tiba giliran pendandan rambut itu, bersama bayinya yang digendong. Pada saat itu, dia berasa sedikit ragu-ragu untuk membiarkan bayinya dihumban. Namun, suatu keajaiban berlaku di mana bayi itu dapat berkata-kata. Bayi itu berkata bahawa seksaan dunia yang dihadapi mereka pada saat itu tiada apa-apa jika dibandingkan dengan hukuman di akhirat kelak. Yakin dengan apa yang terjadi, dia akhirnya mengorbankan diri bersama bayinya.

Melihat keberanian pembantunya itu, Asiyah akhirnya memberanikan diri untuk berdepan dengan suaminya yang kejam. Dia mendedahkan tentang keimanannya kepada Allah, menolak Firaun sebagai Tuhan, dan berkata bahawa dia tidak kisah apa akan terjadi kepada dirinya kelak. Terkejut dengan pendedahan tersebut, Firaun mengarahkan tenteranya untuk menyeksa Asiyah di padang pasir, membiarkan dia kelaparan, dan menanggalkan pakaiannya.

Beliau diseksa dengan teruk, namun keimanannya langsung tidak goyah. Firaun mengarahkan tenteranya untuk mencari sebuah batu besar. Sekiranya Asiyah berkeras dengan pendiriannya yang enggan mengaku Firaun sebagai Tuhan, maka batu tersebut akan dilontar kepadanya sehingga dia meninggal dunia. Jika tidak, nyawanya di dunia ini akan terselamat. Pengakhiran kisah Asiyah, dia meninggal dunia masih dengan pendiriannya bahawa tiada Tuhan melainkan Allah.

Semoga pengorbanan Asiyah bint Mazaahim akan menempatkan dia di syurga kelak. Berikut adalah kata-kata isteri Firaun yang disebut di dalam Al-Quran:

Sedangkan Asiyah seorang Ratu di samping Firaun pun beriman kepada Tuhan Yang Maha Esa sehingga sanggup mengorbankan nyawanya sendiri, maka kita sebagai orang biasa harus turut beriman dengan teguh kepada Allah. Asiyah pernah hidup dengan kemewahan yang tidak dapat kita bayangkan, namun dia tahu bahawa kekayaan dunia tidak kekal berbanding pengakhiran di akhirat kelak.


5 Tragedi Paling Dahsyat Berlaku Ketika Piala Dunia

Piala Dunia adalah satu usaha yang tersangat besar pernah berlaku dalam sejarah manusia. Organisasi mana yang mampu menggabungkan berpuluh-puluh negara, mengimbangi ego mereka dan bersama-sama berusaha untuk kebaikan?

Malah, ada yang menyamakan FIFA dengan PBB, kerana kedua-duanya mampu melakukan perkara sebegini besar melibatkan berpuluh buah negara. Namun, bagi mengacarakan kejohanan 4 tahun sekali ini adalah sangat rumit. Ia hanya mengambil masa sebulan, namun persediaannya mengambil masa bertahun-tahun.

Dan semakin rumit sesuatu perkara, semakin besar ruang untuk melakukan kesilapan. iluminasi.com kongsikan 5 tragedi paling dahsyat yang pernah berlaku berkaitan dengan penganjuran Piala Dunia.

Bagi Brazil, mereka lebih bersedia untuk menjadi tuan rumah Piala Dunia berbanding Qatar. Walaupun begitu, mereka masih perlu membina beberapa buah stadium baru untuk Piala Dunia 2014.

Jika anda membelanjakan wang sebanyak RM1.45 bilion untuk membina sebuah stadium, seperti yang dilakukan oleh Brazil di Sao Paolo, pastinya anda memastikannya ia mampu berfungsi dengan baik dan kukuh.

Namun, sejurus selepas ia siap dibina pada tahun 2013, berlaku satu kemalangan yang sangat besar. Sebuah kren telah tumbang, mencetuskan "kesan domino" yang membuatkan struktur logam seberat 500 tan terpisah daripada tempat asal dan menghancurkan tempat duduk stadium.

2 orang terbunuh dan beberapa yang lain cedera. Kemalangan ini boleh menyebabkan terbunuhnya ramai lagi pekerja, namun disebabkan ia berlaku ketika waktu makan tengah hari, makan jumlah kematian adalah rendah.

Bayangkan jika struktur gergasi itu jatuh ketika berlangsungnya perlawanan di stadium itu, sudah tentu ia akan menjadi tragedi paling tragis dalam sejarah Piala Dunia.

Stadium-stadium yang lain juga turut mengalami masalah. Sebahagian daripada bumbung runtuh apabila hujan turun dan stadium yang lain banjir.

Terdapat beberapa lagi kematian di kawasan pembinaan di Brazil. FIFA mendakwa keselamatan para pekerja adalah sangat penting, namun mereka juga menekan supaya stadium siap dengan cepat, jadi amat jelas sekali di mana terletaknya keutamaan FIFA.

Sesetengah negara yang menjadi tuan rumah Piala Dunia sudah mempunyai fasiliti lengkap seperti stadium yang canggih, tempat letak kereta dan pengangkutan awam yang diperlukan jika terpilih.

Namun sesetengah negara yang kurang telah diberikan penghormatan jika mereka berjanji dan mampu membina serta menyediakan semua infrastruktur yang diperlukan pada waktunya.

Ia bermakna proses pembinaan yang besar dan rumit yang memakan masa hampir satu dekad akan berlaku. Dalam kebanyakan kes, masalah yang timbul tidak begitu besar.

Sebagai contoh, sebelum berlangsungnya Piala Dunia 2010 di Afrika Selatan, hanya 2 orang pekerja yang terbunuh. Kemudiannya FIFA memutuskan untuk menganugerahkan Piala Dunia 2022 kepada Qatar, dan sejak itu, bencana manusia telah berlaku.

Bagi pekerja asing, Qatar adalah seperti negara hamba maya. Menurut BBC, para pekerja buruh bekerja dalam keadaan yang mengerikan. Gaji adalah sangat rendah, tinggal di asrama yang sesak dan sangat menyedihkan, serta tidak boleh meninggalkan negara itu tanpa visa keluar yang diluluskan oleh majikan.

Mereka bekerja dalam tempoh yang lama di bawah panas matahari yang terik. Perkara ini membuatkan badan NGO, Human Rights Watch, meminta undang-undang baru diwujudkan bagi menghalang para pekerja buruh seramai lebih daripada 800,000 orang, daripada bekerja dalam keadaan yang boleh membunuh.

The Washington Post menerbitkan grafik yang menunjukkan 1,200 kematian telah berlaku di tapak pembinaan Piala Dunia di Qatar, namun angka tersebut adalah pada tahun 2015.

Kini, 3 tahun kemudian, jumlah itu semakin bertambah dan dikhuatiri jumlah itu mampu mencecah kepada 4,000 orang sebelum perlawanan bermula.

Itu belum dikira dengan masalah di mana ramai di antara mereka yang mendapat gaji rendah daripada yang dijanjikan serta menjadi buruh paksa tanpa gaji.

Beberapa kajian mendapati bahawa menonton perlawanan bola sepak boleh membunuh anda.

BBC melaporkan satu kajian yang mendapati bahawa pada tahun 1998, kadar pesakit dimasukkan ke hospital akibat serangan jantung meningkat sebanyak 25% pada hari perlawanan yang sangat sengit dan mendebarkan di antara England dan Argentina.

Yang pertama disebabkan ianya perlawanan kalah mati, jadi siapa kalah akan tersingkir. Kedua, ia berakhir dengan penentuan sepakan penalti.

Tekanan kepada pemain sangatlah besar, dan ia menjangkiti para peminat dan penonton.

Sementara itu, penyelidik Jerman mendapati bahawa betapa buruknya kemungkinan untuk anda mengalami masalah koronari akut ketika menonton perlawanan bola sepak yang sengit, menurut Unexamined Medicine.

Bagi wanita, anda mungkin mempunyai kebarangkalia 2 kali ganda untuk jantung anda meletup, dan bagi lelaki pulak sebanyak 3.26 kali lebih tinggi.

Seorang profesor penyelidik mencadangkan beberapa idea untuk mengurangkan risiko ini, iaitu dengan menonton dalam kumpulan yang lebih kecil supaya tidak terlalu seronok dan juga kurangkan pengambilan alkohol.

Jika ada satu perkara yang kita tahu mengenai pengganas, adalah mereka benci melihat orang lain berseronok. Jadi, mereka akan datang dengan senapang dan bom untuk cuba membuatkan orang lain hidup dalam ketakutan.

Di Nigeria, perkara ini adalah benar terutamanya jika ia berkaitan dengan perlawanan bola sepak. Seperti negara-negara lain, Nigeria sangat obses dengan bola sepak.

Malah, mereka menggelarkan pasukan kebangsaan Nigeria dengan nama "Super Eagles". Tapi luar daripada sukan, beberapa perkara dahsyat telah berlaku di negara ini.

Kumpulan pengganas yang dikenali sebagai Boko Haram telah melancarkan pemberontakan yang sangat berbahaya sejak tahun 2009.

Walaupun mereka membunuh dengan pelbagai cara, namun salah satu cara kegemaran mereka adalah untuk memasang bom di luar kawasan di mana tempat orang ramai berkumpul menonton bola sepak.

South China Morning Post melaporkan bahawa satu insiden telah berlaku ketika Piala Dunia 2014.

Sekumpulan peminat berkumpul untuk menonton perlawanan di antara Mexico dan Brazil, namun Boko Haram telah memasang peranti letupan pada beca berhampiran lokasi tersebut.

Letupan tersebut membunuh sekurang-kurangnya 21 orang dan mencederakan 27 yang lain, termasuk kanak-kanak. Malang sekali kerana taktik mereka berjaya.

Pihak berkuasa telah mengharamkan penayangan perlawanan bola sepak di kawasan awam yang terbuka disebabkan oleh faktor keselamatan.

Disebabkan Piala Dunia adalah acara yang tersangat penting bagi sesetengah orang, peminat-peminat cenderung untuk berseronok keterlaluan jika pasukan mereka menang.

Dan kemenangan bermakna lebih ramai orang yang berseronok, sebagai contoh, Food Manufacture mendapati bahawa orang di England membelanjakan RM150 juta untuk minuman keras hanya dalam minggu pertama Piala Dunia 2014, yang mana boleh membunuh.

Mungkin antara insiden yang paling teruk pernah berlaku adalah pada tahun 2013 di Algeria. Pasukan kebangsaan mereka menyingkirkan Burkina Faso dalam perlawanan kelayakan sekaligus melayakkan mereka untuk beraksi di Piala Dunia 2014 di Brazil.

Ia hanya merupakan kali ke-4 negara ini layak ke kejohanan ini, jadi ia adalah perkara yang amat penting dan bersejarah bagi mereka.

Perkara yang paling berbahaya dilakukan mereka untuk meraikan kegembiraan ini adalah memandu seperti orang gila dan membunyikan hon sesama sendiri.

Pada malam tersebut, banyak kemalangan berlaku melibatkan kenderaan yang mana telah membunuh beberapa nyawa. Ditambah pula dengan hujan yang lebat pada malam tersebut.

Satu kemalangan melibatkan sebuah kenderaan yang penuh dengan kanak-kanak melihatkan seorang daripada mereka yang berusia 10 tahun telah terbunuh, dan seorang lagi dimasukkan ke hospital.

Setelah selesai meraikan, sejumlah 12 orang terbunuh dan 240 yang lain tercedera, membuatkan mereka tak sempat melihat pasukan kebanggaan mereka beraksi di Piala Dunia.


5 Negara Yang Mempunyai Jumlah Pelarian Terbanyak Di Dunia

Krisis pelarian adalah krisis kemanusiaan. Golongan pelarian ini adalah kaum lelaki dan wanita yang kehilangan tempat tinggal dan pekerjaan serta kanak-kanak yang tidak dapat menikmati masa kecil mereka seperti kanak-kanak seusia mereka dan tidak pasti tentang masa hadapan mereka.

Ketika artikel ini ditulis, dianggarkan terdapat kira-kira 68 juta orang pelarian di kem-kem pelarian di seluruh dunia. Jumlah pelarian ini bersamaan separuh populasi di Jepun atau keseluruhan penduduk di UK melarikan diri dari negara sendiri.

Kebanyakan pelarian ini terpaksa melarikan diri atau dihalau keluar daripada negara masing atas pelbagai masalah antaranya peperangan, kemiskinan dan sebagainya. Statistik juga menunjukkan bahawa sebahagian besar daripada jumlah pelarian ini datangnya daripada 5 buah negara iaitu Syria, Afghanistan, Selatan Sudan, Myanmar dan Somalia.

Krisis di Syria adalah krisis kemanusiaan yang sangat dahsyat. Dua tahun selepas perang meletus pada pada awal tahun 2011, dianggarkan 1 juta penduduk telah kehilangan tempat tinggal. 6 bulan kemudiannya, 1 juta lagi penduduk telah kehilangan tempat tinggal.

Kini setelah hampir 7 tahun perang meletus di Syria, kira-kira separuh daripada populasi penduduk pra-peperangan telah kehilangan tempat tinggal atau terpaksa melarikan diri ke negara jiran berdekatan untuk mencari tempat perlindungan daripada kekejaman rejim pemerintah. Secara anggaran, di Syria 11 juta orang sudah kehilangan tempat termasuk 6.3 juta orang yang menjadi pelarian di pelbagai negara berdekatan.

Ketiadaan pekerjaan, peperangan dan ketidakstabilan politik menyaksikan begitu ramai penduduk melarikan diri ke luar negara. Di Afghanistan, dianggarkan 1 juta tidak mempunyai tempat tinggal tetap sementara 2.6 juta orang telah melarikan diri ke luar negara antaranya ke Iran, Pakistan dan beberapa negara Eropah yang lain.

Pihak Kesatuan Eropah mengganggarkan jumlah ini akan semakin bertambah. Pada tahun 2017, secara purata setiap hari 1100 orang yang majoritinya wanita dan kanak-kanak telah melarikan diri demi keselamatan mereka.

Selatan Sudan mempunyai krisis pelarian terbesar di Afrika dan keadaan penduduk disini sangat menyedihkan. Sejak tercetusnya perang saudara pada 2013, kira-kira 4 juta orang telah kehilangan tempat tinggal. Jumlah ini termasuklah 2.4 juta orang yang telah melarikan diri ke luar negara dimana kebanyakan pelarian ini terdiri daripada golongan wanita dan kanak-kanak.

Perang yang masih berterusan, banjir dan musim kemarau panjang menjadikan keadaan ini semakin buruk. Penduduk di kawasan ini sangat memerlukan sumber air bersih, penjagaan kesihatan dan perubatan, makanan, tempat tinggal dan perlindungan keselamatan.

Isu pelarian Rohingya dari Myanmar ini sememangnya popular di Malaysia. Sejak berlakunya keganasan oleh rejim pemerintah Myanmar di kawasan Rakhine pada 2017, kira-kira 700,000 orang Myanmar telah melarikan diri ke Bangladesh. Keadaan ini menyukarkan lagi keadaan kerana Bangladesh sendiri menghadapi masalah kemanusiaan yang serius dan sudah menyediakan petempatan bagi kira-kira 212,000 orang pelarian Rohingya yang tiba lebih awal.

Kini, terdapat kira-kira 1.3 orang pelarian Rohingya di seluruh dunia dimana separuh daripadanya adalah kanak-kanak. Keadaan kawasan kem pelarian di Bangladesh yang terlalu ramai menyukarkan lagi keadaan terutamanya bagi menghadapi musim hujan dan sejuk.

Perang saudara yang berlarutan hampir 2 dekad dan bencana alam seperti banjir dan musim kemarau yang panjang menyebabkan hampir 1 juta orang Somalia terpaksa melarikan diri dan tinggal di kem-kem pelarian di negara-negara Afrika dan Yamen. Sementara itu, kira-kira 2.1 juta lagi penduduk Somalia tidak mempunyai tempat tinggal tetap.

Krisis di Somalia sangat menyedihkan dimana separuh daripada penduduk memerlukan bantuan untuk terus hidup, 2.5 juta tidak dapat memenuhi keperluan makanan harian dan 300,000 kanak-kanak menderita akibat malnutrisi.


Cara Elak Ular Masuk ke Rumah; Panduan Berhadapan

Penulisan ini ditulis oleh laman Facebook Temerloh Exotic Crew - T.E.C dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Sebelum ni saya sudah berkongsi cara-cara untuk mengelak ular memasuki kawasan kediaman Kali ini, saya nak berkongsi pula tndakan yang harus dilakukan sekiranya terdapat ular yang memasuki kawasan rumah.

Tindakan tuan rumah sebelum pasukan penyelamat sampai adalah sangat penting untuk memastikan keselamatan tuan rumah dan keselamatan pasukan penyelamat.

1. Mula-mula sekali kalau kita terjumpa ular dalam rumah, jangan sesekali cuba untuk menangkap ular tersebut jika tidak mempunyai kemahiran.

2. Jangan sesekali cuba untuk mencederakan ular. Ular akan lebih agresif bila berasa terancam, lebih-lebih lagi jika ulat tersebut dalam keadaan cedera.

Ular tersebut akan cuba untuk menyerang. Adakah anda sudah cukup bersedia untuk diserang?

Apabila ular diganggu, ular juga akan berasa terancam dan akan menjadi lebih agresif.

1. Hubungi pasukan penyelamat dengan secepat mungkin, seperti pihak bomba yang terdekat atau pejabat Jabatan Pertahanan Awam Malaysia (JPAM).

Maklumkan alamat yang tepat dah mudah untuk ditemui, maklumat mengenai ular, dan tunggu di mana-mana simpang terdekat supaya memudahkan pasukan penyelamat sampai ke rumah.

2. Perhatikan gerak-geri dan arah tuju ular dari jarak yang selamat. Anggaran jarak yang selamat adalah antara 10 kaki dan ke atas.

Perhatikan ke mana ular pergi supaya memudahkan pasukan penyelamat mencari dan menangkap ular dengan selamat.

3. Jika ular berada dalam bilik atau dalam bilik air, tutup pintu dan semua tingkap yang membolehkan ular keluar. Jika ular keluar, ia akan membuatkan rumah anda berisiko untuk sekali lagi dimasuki ular.

4. Pastikan semua penghuni rumah berada di luar rumah, tinggalkan seorang atau 2 orang sahaja di dalam rumah untuk memerhatikan ular.

5. Sewaktu memerhatikan ular, kurangkan pergerakan di depan ular supaya ular tidak berasa panik dan terancam.

6. Kenalpasti jenis ular, panjang ular, warna kulit dan corak pada badan ular untuk dimaklumkan pada pasukan penyelamat.

7. Apabila pasukan penyelamat sampai, beri maklumat dan pastikan tiada penghuni di dalam rumah supaya tidak mengganggu pasukan penyelamat melakukan operasi.


Inilah 2 negara yang paling banyak mencetak Al-Quran

Al-quran merupakan kitab suci yang menjadi pedoman hidup oleh muslimin muslimat diseluruh pelusuk dunia. Malah, kanak-kanak seawal usia 2-3 tahun juga telah diajar untuk mengenal dan memahami kandungan al-quran serta kisah dan pengajaran yang diceritakan didalamnya. Namun sejauh manakah pengetahuan kita mengenai pencetakan al-quran pada zaman moden hari ini?

Madinah Al-Munawwarah bukan lagi tempat asing dalam kalangan umat Islam. Malah, ia merupakan tempat ziarah bagi setiap jemaah haji dan umrah. Selain itu, kota suci kedua umat islam ini jugalah mempunyai sebuah gedung pencetakan Al-Quran terbesar dalam dunia yang dikenali sebagai Majma Malik Fahd Li Thibaah Mushaf Syarif, atau King Fadh Complex for Printing The Holy Quran.

Mengikut anggaran kasar, setiap tahun kompleks ini menghasilkan sebanyak lebih kurang 30 million cetakan Al-Quran, terjemahan Al-Quran dalam 40 bahasa, serta buku-buku agama secara berterusan, tanpa henti.

Al-Quran yang dicetak pula kemudiannya akan diedarkan ke masjid-masjid besar di serata dunia, termasuklah Masjidil Haram di Mekah dan Masjid An-Nabawi di Madinah.

Selain itu, kompleks ini juga mengedarkan terjemahan-terjemahan Al-Quran yang telah disemak dengan teliti oleh sekumpulan mufti, ulama’ serta cendekiawan yang arif kepada kedutaan, universiti, dan sekolah-sekolah di serata dunia. Kebiasaannya, kitab serta salinan Al-Quran diedarkan secara percuma bertujuan untuk menyebarkan dakwah serta ajaran Islam yang benar.

Kebanyakan Al-Quran yang dicetak disini dikenali sebahai ‘Mushaf Madinah’. Mushaf ini pada asalnya ditulis oleh seorang jurukhat Syria yang bernama Uthman Taha. Beliau telah bekerja di kompleks ini selama dua dekad dan tulisan tangan beliau menjadi pilihan kerana ianya jelas dan mudah dibaca. Tulisan khat beliau kemudiannya di imbas secara high resolution dan dicetak menjadi kitab Al-Quran Mushaf Madinah yang terdapat pada hari ini.

Selain mencetak Al-Quran secara hardcopy, kompleks ini juga menghasilkan laman web yang menyediakan Al-Quran secara digital. Di laman web rasmi kompleks ini turut disedikan forum kepada jurukhat Al-Quran serta Al-Quran versi bahasa isyarat.

Selain itu, kompleks ini turue menyumbang dana dalam penyelidikan Al-Quran. Hasil penyelidikan tersebut kemudiannya dicetak dalam sebuah jurnal yang digelar sebagai Journal of Quranic Research and Studies.

Selain pencetakan kitab suci umat Islam, Kompleks King Fadh turut mencetak buku-buku berkaitan hadis, eksegesis Al-Quran, serta sejarah ketamadunan islam. Akhir sekali, servis pemeliharaan manuskip lama turut disediakan agar manuskrip Al-Quran lama pada zaman pemerintahan khalifah islam misalnya tidak pupus ditelan masa.

Selain MAdinah Al-Munawwarah, tempat terbesar kedua yang mengeluar serta mencetak kitab suci umat islam ini ialah tanah air kita, Malaysia. Kilang tersebut diberi nama Kompleks Nasyrul Quran dan ia terletak di Presint 14, Putrajaya.

Walaupun baru dirasmikan oleh bekas timbalan perdana menteri pada Majlis Pelancaran Wakaf Al-Quran Peringkat Kebangsaan tahun 2017, berbekalkan mesin-mesin yang berkualiti serta diimport dari negara-negara maju, kompleks ini telah berjaya menghasilkan sebanyak 1 juta naskhah Al-Quran setahun.

Dianggarkan sebanyak 70 peratus daripada Al-Quran yang dicetak diedarkan kepada rakyat Malaysia. Berbaki lagi 30 peratus pula diwakafkan kepada negara-negara minoriti islam.

Seperti Kompleks King Fadh di Madinah, kompleks ini juga merupakan sebuah projek dibawah naugan kerajaan Malaysia serta kerjasama daripada Yayasan Restu, Jabatan Kemajuan Islam Malaysia (JAKIM), Kementerian Dalam Negeri serta Perbadanan Putrajaya (PPj).

Selain itu, kompleks Nasydul Quran turut menjadi pusat penyelidikan, pentafsiran, penterjemahan dalm pelbagai bahasa, penerbitan serta pengagihan Al-Quran. Selain Al-Quran, buku seperti Surah Yassin dan doa-doa terpilih turut dihasilkan.

Kompleks ini turut menjadi salah satu lokasi bahru pelancongan islamik di Malaysia. Pengunjung yang datang ke sini akan diterangkan tentang 10 langkah penting dalam pencetakan Al-Quran di kilang tersebut; berpeluang untuk melihat sendiri Al-Quran Mushaf Malaysia Taba’ah Ain At-Taqwa, sebuah Al-Quran bertulisan tangan ekslusif yang mengambil masa 10 tahun untuk disiapkan; serta menerima sebuah AL-Quran percuma bagi pengunjung berkumpulan.

Menjadi pengeluar Al-Quran kedua terbesar di dunia merupakan sebuah tanggungjawab yang berat. Elemen kebersihan serta kesucian setiap Al-Quran harus diutamakan. Setiap pekerja perlu berwudhuk sekiranya ingin memasuki kawasan kilang. Pertuturan serta tingkah laku juga dipantau dan perlu dijaga bagi menghormati adab dengan kalam suci ini.

Seterusnya, pekerja tidak kira pangkat tinggi atau rendah diharuskan untuk solat dhuha berjemaah bersama-sama; tiada perbezaan pangkat diambil kira dalam saf solat berjemaah. Selain adab dan tataterbi pekerja, ejaan, baris dan maksud Al-Quran juga akan disemak sebanyak 3 kali oleh kakitangan yang bertaulah dalam ilmu Al-Quran. Kebanyakan pekerja tetap di kompleks ini juga merupakan pelajar lulusan tahfiz.

DIsebabkan Al-Quran merupakan salah satu kebiasaan dalam amal ibadat umat Islam, kadangkala kita terlepas pandang mengenai latar belakang disebalik pencetakan kitab tersebut. Siapa sangka yang selama ini negara kita merupakan salah satu pencetak Al-Quran terbesar dalam dunia, bukan? Semoga negara kita terus menjadi salah satu penyumbang dalam menyebarkan Al-Quran tulen kepada umat islam diserata dunia.


6 Kumpulan Rock Malaysia Yang Paling Berpengaruh Dikalangan Pemuzik Lain

Seiring dengan peredaran dan perubahan zaman yang sangat pantas berlalu, ia telah memberikan kesan kepada pelbagai industri di dunia.

Dan antara industri yang turut sama berubah adalah industri muzik. Industri muzik di Malaysia mengalami perubahan yang agak signifikan dari pelbagai sudut termasuklah genre, penghasilan lirik dan penggubahan muzik.

Band-band rock dan metal yang ketika satu masa dulu menjadi pelopor kini semakin pudar, digantikan dengan kemunculan generasi muzik pop dan balada alaf baru yang menampilkan penyanyi seperti popular seperti Floor 88, Aiman Tino, Khai Bahar, Haqiem Rusli dan banyak lagi.

Namun, industri muzik Malaysia tidak pernah melupakan muzik yang dibawa generasi terdahulu yang memberikan impak sehingga ke hari ini, dan dengan itu, iluminasi.com ingin kongsikan 6 band Malaysia yang paling berpengaruh satu ketika dulu.

Metalasia ditubuhkan daripada serpihan band Movment, dibawah naungan Tri Castle Entertainment pada tahun 1997.

Ia merupakan cetusan rasa dan keinginan anggotanya dalam memberikan nafas baru kepada muzik 80-an dengan penekanan dalam alunan gitar yang progresif.

Dikatakan bahawa Metalasia mempunyai pengaruh daripada aliran muzik Italian Symphonics Power Metal, yang diperkenalkan kumpulan Rhapsody of Fire dari Eropah.

Cara pembawaan lagu pula seakan-akan kumpulan yang diterajui Marty Friedman dan Jason Becker, iaitu Cacophony.

Anggota asal band ini adalah CD Naz yang merupakan bekas gitaris band underground Sil Khannaz, bersama-sama dengan Sam Maya, Ewan Braker, Ritz dan King Shah.

Kemunculan mereka pada awalnya merupakan satu kejutan kepada industri muzik Malaysia disebabkan pembawakan muzik metal, namun diterima ramai selepas tampil di pentas Anugerah Industri Muzik (AIM).

Malah, kelompok mereka jugalah yang menjadi pemecah kebuntuan pencalonan AIM yang mana pencalonan kategori baru iaitu Album Hard Rock Terbaik diperkenalkan.

Selain mampu bermain muzik secara langsung dengan begitu baik, Metalasia juga hebat dalam mencipta lagu dan lirik.

Metalasia menjadi penanda aras kepada kehebatan dan kemampuan pemuzik tanah air terhadap album berkonsepkan progressive metaldengan kemunculan 2 album iaitu Khalifah Alam Maya (1999) dan Silantra: Bermulanya Sebuah Epik (2002)

Metalasia adalah antara salah satu band Malaysia yang pernah melakukan jelajah ke Jepun dan Korea Selatan. Kini, Metalasia masih aktif setelah hampir 20 tahun berada dalam industri muzik Malaysia.

Apabila mendengar nama Cromok, pastinya terngiang-ngiang alunan solo gitar di minda seperti dari lagu Another You dan I Don't Belong Here.

Cromok adalah antara band yang terawal dengan pembawakan muzik metal dan merupakan pelopor muzik thrash metal di Malaysia.

Band ini ditubuhkan pada tahun 1986 di Sydney, Australia ketika mana ahli-ahlinya iaitu Shamsudin Ali (Sam) , Tarmizi Mokhtar (Miji), Khairul Anuar Shariff (Karl) dan Muhammad Khairuddin (Din) masih bergelar sebagai pelajar di University of Wollongong.

Cromok bermula dengan bermain di konsert dan gig-gig kecil dan mendapat respon yang sangat positif ketika itu.

Mereka menempa nama dalam kalangan Australian Underground Thrash Metal bersama-sama band-band terkenal di Australia termasuklah Enticer, SSDC, Mortal Sin, Frozen Doberman, White Trash dan banyak lagi.

engenalan Cromok dalam industri muzik Malaysia bermula selepas Sam, Karl dan Miji pulang ke Malaysia pada tahun 1991 selepas menamatkan pengajian, meninggalkan Din yang masih belajar.

Album "Image of Purity" yang direkod ketika mereka masih belajar dilancarkan pada tahun 1991 dan mendapat respon yang positif dalam kalangan remaja, membawa kepada terbentuknya kumpulan peminat dalam jangka masa yang pendek.

Antara lagu yang menjadi siulan ketika itu termasuklah "Another You", I Don't Belong Here", "Misty", "Metallurgical" dan "Memories".

Din meninggal pada tahun 1997 disebabkan oleh malaria, membuatkan mereka meneruskan sebagai trio.

Pada tahun 2001, Karl meninggalkan Cromok kerana hal peribadi dan digantikan oleh Hilarry Ang dari kumpulan Search.

Dan pada penghujung 2005, Hillary kembali kepada Search membuatkan Cromok hanya mempunyai 2 anggota. Sam kemudiannya membuat pengumuman berehat sebentar dari industri muzik.

Cromok membuat kemunculan semuala selepas 5 tahun berehat, pada 8 April 2012 dalam konsert Reunion di Kuala Lumpur menampilkan Sam, Karl dan Miji.

Album "Forever in Time" adalah yang paling berjaya dengan terjual lebih daripada 100,000 unit di Malaysia.

Jika anda peminat muzik Grunge, pastinya Butterfingers berada di senarai teratas aliran muzik ini. Butterfingers boleh dikatakan antara salah satu band yang paling berpengaruh di Malaysia satu ketika dahulu.

Band ini ditubuhkan dengan nama "Loque's Tail" pada tahun 1991, oleh 3 orang pelajar Maktab Melayu Kuala Kangsar (MCKK) iaitu Khairil Ridzwan Anuar (Loque), Mohd Fakharudin (Kadak) dan Khairul Nizam Mois (Kalai)

Persembahan pertama mereka adalah pada program merentas desa sekolah itu pada tahun 1993. Dan pada tahun yang sama ketika cuti sekolah, Loque kerap mengunjungi studio jamming yang dikenali sebagai "Black Widow Studios" di Petaling Jaya.

Ketika itulah beliau terjumpa dengan bakal penyanyi utama mereka, iaitu Emmett Roslan Ishak (Emmett), yang juga kebetulan jamming di situ bersama bandnya, Grunge Dayz.

Kagum dengan vokal Emmett yang seakan-akan menyerupai lagenda Grunge, Kurt Cobain, Loque mengajaknya untuk menubuhkan band baru, yang mana diberi nama Butterfingers.

Tak lama selepas itu, Butterfingers menjadi sangat terkenal dalam scene underground tempatan, bermain di gig-gig yang dipenuhi peminat fanatik.

Butterfingers menghasilkan demo pertama pada tahun 1994, dengan 2 buah lagu iaitu "Girl Friday" iaitu lagu pertama mereka dan juga "When You're Addicted" yang kemudiannya dinamakan sebagai "Nicc o'Tyne".

Lagu-lagu ini pertama kalinya dipersembahkan di Cobra Club House di Petaling Jaya, di antara hujung tahun 1994 dan awal tahun 1995.

Pada tahun 1996, album 1.2 Miligrams dilancarkan yang mana mempunyai pengaruh Nirvana yang sangat kuat dan memperoleh status Gold dengan terjual sebanyak lebih daripada 15,000 unit.

Album kedua "Butter Worth Pushful" dikeluarkan setahun kemudian yang memulakan debutnya di tangga keenam di International RIM Charts Malaysia, iaitu yang pertama untuk band tempatan.

Album ini membawa Butterfingers ke tahap lebih tinggi dengan memperoleh status Emas kedua dengan jumlah jualan melebihi 18,000 unit, dan memberikan pencalonon pertama mereka di AIM untuk kategori "Best Engineered Album" dan "Best English Album".

Album Transcendence yang dilancarkan pada tahun 1999, memulakan debutnya di tangga ketiga dalam RIM International Charts dan terjual lebih daripada 60,000 unit yang dianggap sebagai kejayaan terbesar Butterfingers serta mendapat Anugerah Double Platinum.

Antara album lain oleh Butterfingers termasuklah Butter Late Than Never (2000), Malayneum (2001) dan The Best is Yet to Come (2003).

Butterfingers juga menghasilkan 2 buah album dalam Bahasa Melayu iaitu Selamat Tinggal Dunia (2005) dan Kembali (2008). Pergerakan Butterfingers menjadi lemah apabila Emmett menyambung pelajarannya di Kanada.

Loque pula kemudiannya berhijrah ke Berkley College di London pada tahun 2006.

Antara lagu yang paling popula daripada Butterfingers termasuklah Girl Friday, Nicc o'Tyne, The Chemistry (Between Us), Faculties of the Mind, Doomsday Out, Stolen, Epitome, Kabus Ribut dan Selamat Tinggal Dunia.

Jika Butterfingers adalah pelopor muzik Grunge di Malaysia, A.C.A.B pula adalah band Skinhead yang membawa aliran muzik Oi dan Rock Indie.

Band ini diasaskan oleh Megat Hafiz (Magskin) dan Edy J. Herwan (Eddi), dua remaja dari ibu negara Kuala Lumpur pada penghujung tahun 1994.

Demo band ini yang bertajuk "A.C.A.B" dirakamkan pada tahun 1995 dengan tujuh buah lagu termasuklah "Unfairground", "City Girl", "A.C.A.B.", "Fight For Your Right" dan banyak lagi.

Demo ini dikeluarkan oleh label A.C.A.B sendiri iaitu Brovver Brigade Records dan walaupun tidak dipromosikan secara rasmi, ia terjual lebih daripada 500 unit.

Yakin dengan penerimaan peminat, mereka membuat persembahan pertama di Dynasty Night Club di Ipoh yang dihadiri oleh hampir kesemua peminat yang membeli demo tersebut termasuklah dari Kuala Lumpur.

A.C.A.B meneruskan perjuangan mereka sebagai "Godfather Of Skinhead/Oi!" Malaysia dengan melakukan banyak persembahan dan menarik peminat-peminat baru.

A.C.A.B sangat berjaya sehinggakan terdapat lagu-lagu mereka dijadikan sebagai lagu rasmi pengikut skinhead di Malaysia. Band ini menjadi inspirasi kepada band-band skinhead yang lain termasuklah Boot-Off, Skin Rovers, Opponent dan banyak lagi.

A.C.A.B kemudiannya merakamkan EP pertama yang diberi tajuk "UNITE & FIGHT" yang mana ketika ini berlakunya insiden di mana Anas dan Black menarik diri.

Zul menyertai A.C.A.B sebagai pemain dram dan membantu menyiapkan EP ini. Pada tahun 1997, Zul pula menarik diri, memaksa posisi pemain dram digantikan oleh Eddie sendiri manakala Magskin menjadi pemain gitar merangkap vokalis.

Ketika situasi band ini semakin goyah, A.C.A.B sempat menghasilkan LP "Eastern Oi!" yang terjual melebihi 10,000 unit, dan juga single "We Are The Skins".

A.C.AB terbubar pada tahun 2003, dan kemudiannya ditubuhkan semula dengan nama The A.C.A.B yang memperjuangkan muzik rock indie.

Kumpulan A.C.A.B. merupakan sebuah kumpulan muzik Malaysia. Kumpulan A.C.A.B ditubuhkan pada penghujung tahun 1994.

Nama A.C.A.B. digunakan dari tahun 1994 hingga tahun 2003, ia kemudiannya di tukar kepada "The A.C.A.B". berikutan penukaran genre muzik mereka iaitu daripada Punk kepada rock indie.

Boleh dikatakan lagu band ini yang paling terkenal adalah We Are The Skins.

XPDC boleh dianggap sebagai salah satu band yang paling terkenal dan berpengaruh dalam sejarah industri muzik Malaysia.

XPDC yang memperjuangkan genre muzik Rock bermula dengan nama Tragedy pada tahun 1987. Ia ditubuhkan oleh Mael sebagai vokalis, bersama-sama Izo sebagai pemain gitar, Man Tobe sebagai pemain bass dan Yazid di posisi dram.

Sebelum siap rakaman, Yazid dan Man Tobey telah meninggalkan Tragedy yang digantikan dengan Lee Space dan Zuar.

Ketika baru cuba menempa nama, Lee Space pula meninggalkan XPDC dan digantikan pula oleh bekas anggota Handy Black iaitu Amy.

XPDC mula dikenali dengan lagu yang boleh dikatakan antara lagu paling popular di Malaysia, iaitu "C.I.N.T.A". Lagu ini pernah masuk ke final Juara Lagu tahun 1990.

Ketika mana nama XPDC terkenal di seluruh Malaysia dengan album Brutal terjual melebihi 350,000 unit iaitu pencapaian terbaik band ini, Mael membuat keputusan untuk mengundukan diri.

Kekosongan posisi ini diambil alih oleh bekas vokali Terra Rossa iaitu Ali yang kelihatan beraksi di pentas-pentas bersama XPDC.

Lola menjadi ahli sementara bagi menggantikan Amy yang terlibat dalam kemalangan jalan raya, dan kemudiannya menyertai XPDC secara rasmi selepas pengunduran Amy.

Zuar yang ingin membawa haluan sendiri untuk menubuhkan Viper juga meninggalkan XPDC, yang digantikan oleh Yan Lefthanded.

Sepanjang XPDC aktif dalam industri muzik, mereka mengeluarkan 7 album studio iaitu:

Akibat daripada kegagalan konsert Rockestra pada tahun 2015, XPDC telah berpecah kepada dua buah band iaitu XPDC (Mael) dianggotai oleh Mael, Mael, Zuar, Amy dan Jeff.

XPDC (Izo) pula dianggotai oleh Izo, Ali, Lola, Eddie dan Arif. Kedua-dua band ini kemudiannya aktif membuat persembahan.

Sepanjang tahun 2017, XPDC (Mael) telah terlibat dalam beberapa buah konsert termasuklah Rockstage - Sound of War XPDC & FTG.

XPDC (Izo) pula menjayakan konsert RocktoberFest Miri & Public Distortion 2017 bersama kumpulan Prime Domestic.

Syarikat rakaman Life Record akhirnya mempatenkan nama "XPDC" dan membenarkan kedua-dua band untuk menggunakan nama tersebut.

Kedua-dua XPDC ini merancang pengeluaran album di mana XPDC (Izo) menyiapkan rakaman pada hujung tahun 2017 dan bakal memasarkan pada tahun 2018.

XPDC (Mael) pula bakal mengeluarkan album Tribute to Metallica dengan lirik Bahasa Melayu.

Walaupun pelbagai pertukaran ahli dan konflik dalaman XPDC, band ini masih kekal sehingga kini

Agak janggal jika anda yang lahir pada tahun 80an dan 90an jika tidak mengenali nama Rahdi OAG iaitu vokalis kumpulan ini. OAG yang merupakan singkatan kepada Old Automatic Garbage atau Orang Asia Genius, adalah sebuah band pop dan rock alternatif.

Ia ditubuhkan pada tahun 1992 yang juga merupakan antara band rock alternatif berbahasa Inggeris pertama di Malaysia yang mendapat perhatian daripada pendengar muzik mainstream.

OAG pada awalnya dianggotai oleh Radhi (vokalis), Qi Razali (dram), Ayie (gitar) dan Lan (bass).

OAG terkenal kerana berjaya memecahkan acuan arus perdana Melayu dan pop pada ketika itu, memaksa genre alternatif dan underground ke dalam media komersial seperti radio dan televisyen.

Muzik video lagu 60's TV menandakan kejayaan dalam arah baru muzik video di Malaysia dan menjadi antara lagu yang paling terkenal dalam scene underground, selepas lagu Nicc o'Tyne oleh Butterfingers.

Kejayaan terbesar OAG bermula apabila penerbit Positive Tone ketika itu, Paul Moss mendengar lagu mereka dan meminta OAG menghantar demo kepadanya.

Mendengar demo OAG, Paul sangat berminat dengan band ini dan mengambil OAG di bawah syarikat tersebut. Secara perlahan-lahan, OAG mula mendapat tempat di persada muzik Malaysia diikuti oleh sejumlah peminat yang besar.

OAG kemudiannya memenangi kategori Artis Baru Terbaik di Anugerah Industri Muzik pada tahun 1996 dan video muzik 60's TV tercalon dalam kategori Video Klip Terbaik.

Pada tahun 1997, OAG menghasilkan lagu tema rasmi Kejohanan Remaja Dunia FIFA 1997, "Name of the Game" yang juga dikeluarkan di 8 buah negara Eropah.

Sepanjang penglibatan OAG dalam industri muzik sehingga kini, mereka telah mengeluarkan 5 buah album iaitu:

Jika ditanyakan kepada peminat muzik tanah air apakah lagu yang paling diminati, pasti jawapannya adalah "Slumber" dari album Opera Radhi-o Friendly.

Kini, OAG masih aktif dengan anggota baru dan lama, iaitu Radhi, Izmer, Nizam, Qi, Nazrin dan Amal.


7 Negara Dengan Populasi Wanita Melebihi Lelaki Paling Tinggi Di Dunia

Secara keseluruhan, terdapat lebih banyak orang lelaki berbanding wanita di dunia ketika ini.

Menurut statistik yang dikeluarkan oleh Pertubuhan Bangsa-Bangsa Bersatu, perbezaan ini adalah sangat kecil iaitu 980 wanita bagi setiap 1,000 lelaki.

Perkara yang sama berlaku di Malaysia yang mempunyai jumlah penduduk seramai 31.2 juta orang, iaitu nisbah 972 wanita bagi setiap 1,000 lelaki, atau 49.3% wanita dan 50.7% lelaki.

Walaupun begitu, terdapat negara-negara yang mempunyai nisbah populasi yang terbalik iaitu jumlah wanita lebih ramai daripada lelaki.  iluminasi.com ingin kongsikan 7 buah negara dengan populasi wanita lebih daripada lelaki.

Armenia adalah satu-satunya negara dalam senarai ini yang terletak di dua buah benua iaitu Eropah dan Asia.

Republik Armenia adalah sebuah negara pergunungan dengan populasi seramai 2.93 juta orang dengan keluasan 29,743 kilometer persegi.

Kawasan Armenia yang terletak di benua Asia adalah di bahagian selatan, di Tanah Tinggi Armenia, yang bersempadan dengan Turki di barat, Georgia di utara, Azerbaijan di timur dan Iran di selatan.

Nisbah populasi di Armenia adalah 1,156 perempuan per 1,000 lelaki.

Negara Eropah Timur yang berkeluasan 603,628 kilometer ini adalah negara yang paling besar dan berpopulasi paling ramai di antara negara-negara dalam senarai ini.

Ia mempunyai 42.42 juta penduduk dan bersempadan dengan 7 buah negara iaitu Rusia di bahagian timur, Belarus di bahagian barat laut, Poland dan Slovakia di bahagian barat, serta Hungary, Romania dan Moldova di bahagian barat daya.

77.8% daripada populasi Ukraine adalah penduduk tempatan, 17.3% adalah warganegara Rusia dan baki 4.9% lain-lain. Berada di kedudukan ke-6 negara paling ramai wanita berbanding lelaki, nisbah kedua-dua jantina ini adalah 1,159 perempuan per 1,000 lelaki.

Guadeloupe adalah sebuah wilayah Perancis yang terletak di Kepulauan Leeward, sebahagian daripada Lesser Antilles di Caribbean. Secara administratif, ia adalah rantau luar negara yang terdiri daripada jabatan tunggal.

Dengan tanah seluas 1,628 kilometer persegi dan anggaran populasi seramai 400,132, Guadeloupe adalah wilayah Kesatuan Eropah yang terbesar dan paling ramai penduduk di Amerika Utara.

Nisbah penduduk di Guadeloupe adalah 1,162 perempuan per 1000 lelaki.

Mungkin ramai yang tak pernah mendengar nama negara Curacao. Ia merupakan sebuah negara pulau yang terletak di selatan Laut Caribbean, kira-kira 65 kilometer ke utara pantai Venezuela.

Curacao merupakan negara berdaulat di bawah Kerajaan Belanda. Ia mempunyai keluasan hanya 444 kilometer persegi dengan 180,337 orang penduduk.

Nisbah penduduk wanita kepada lelaki di Curacao adalah 1,168 kepada 1,000, iaitu yang ke-4 tertinggi di dunia.

Seperti negara jirannya iaitu Latvia, Lithuania juga dijangkitir dengan penyakit wanita lebih daripada lelaki.

Republik Lithuania adalah bersempadan dengan Sweden dan Denmark di bahagian timur, Latvia di bahagian utara, Belaris di bahagian timur dan selatan dan Poland di bahagian selatan.

Dengan keluasan 65,300 kilometer persegi dan mempunyai 2.8 juta penduduk, jumlah wanita di Lithuania berbanding lelaki adalah 1,172 kepada 1,000, atau 117.2%.

Terletak di Eropah Timur, Latvia atau nama rasminya Republik Latvia adalah negara kedua yang mempunyai nisbah wanita kepada lelaki kedua tertinggi di dunia, iaitu 1,180 wanita per 1,000 lelaki.

Negara ini mempunyai penduduk seramai 1.95 juta di dalam kawasan seluas 64,589 kilometer persegi. Latvia bersempadan dengan 4 buah negara iaitu Estonia, Lithuania, Rusia dan Belarus, serta bersempadan laut dengan bahagian barat Sweden.

Penduduk negara ini terdiri daripada 62% penduduk tempatan, 25.4% orang Rusia, 3.3% dari Belarus, 2.2% dari Ukrain, 2.1% dari Poland, 1.1 dari Lithuania dan 4.8% lain-lain.

Martinique adalah sebuah pulau yang terletak di Lesser Antilles, di utara Lautan Caribbean. Seperti Guadeloupe, negara ini merupakan wilayah luar negara Perancis, terdiri daripada satu jabatan luar negara.

Martinique yang seluas 1,128 kilometer persegi ini mempunyai jumlah penduduk seramai 385,551 orang, dan merupakan negara yang mempunyai nisbah wanita kepada lelaki tertinggi di dunia, iaitu 1,183 wanita per 1,000 lelaki.


Li-Fi: Alternatif Baru Kepada Wi-Fi Dengan 450 Kali Ganda Lebih Laju

Berapakah kelajuan WiFi di rumah anda? 6Mbps? 30Mbps? 100Mbps? 500Mbps? Adakah anda sudah berpuas hati dengan kelajuan seperti ini? Sekiranya tidak, teknologi LiFi mampu memuaskan hati anda. Teruskan membaca untuk mengetahui lebih lanjut tentang LiFi.

Li-Fi atau LiFi adalah singkatan bagi Light-Fidelity. Terma ini pertama kali digunakan pada tahun 2011 di TED Talk oleh Professor Harald Haas daripada University of Edinburgh. Beliau adalah individu yang bertanggungjawab membangunkan teknologi ini. Pembentangan beliau telah menarik perhatian ramai pengkaji untuk melakukan penyelidikan terhadap teknologi baharu ini.

LiFi sebenarnya adalah sebuah teknologi komunikasi tanpa wayar berkelajuan tinggi yang menggunakan cahaya yang dapat dilihat untuk menghantar maklumat. Ianya mempunyai sedikit persamaan dengan teknologi WiFi yang sedia ada, namun turut mempunyai perbezaan yang ketara.

Persamaan antara WiFi dan LiFi adalah dari segi teknologi tanpa wayar (wireless). Perbezaannya, WiFi bergantung kepada gelombang radio untuk menghantar dan maklumat, manakala LiFi menggunakan visible light communication (VLC), atau infrared dan gelombang spektrum UV untuk tujuan tersebut. Dalam kata lain, LiFi berfungsi dengan menggunakan cahaya (yang dapat dilihat), seperti cahaya daripada lampu biasa.

Apabila arus malar (constant current) disambungkan dengan lampu LED, paket tenaga kecil yang digelar photons akan dibebaskan, yang mana mata manusia melihatnya sebagai cahaya. Sekiranya input arus kepada LED divariasikan, kecerahan cahaya juga akan berubah. Namun, menariknya, perubahan kecil terhadap kecerahan cahaya tidak akan disedari oleh mata manusia.

Memandangkan LED adalah peralatan jenis semikonduktor, arus dan output optikal (cahaya) boleh dilaraskan pada kelajuan yang tinggi, yang kemudiannya akan dikesan oleh sejenis alat pengesan cahaya yang mengubahnya kembali kepada arus elektrik. Dalam bahasa mudah, maklumat dihantar dalam bentuk cahaya, kemudiannya diubah semula kepada bentuk arus elektrik, seperti paparan pada telefon pintar.

Dengan cara ini, teknologi LiFi yang menggunakan cahaya daripada lampu LED dapat menghantar maklumat daripada satu lokasi kepada lokasi (alat) dengan lebih pantas, pada kelajuan cahaya, beratus kali ganda lebih laju daripada penggunaan gelombang menerusi WiFi.

Memandangkan manusia sememangnya sudah bergantung kepada pencahayaan daripada lampu, teknologi LiFi membawa banyak kelebihan baru daripada segi sambungan internet tanpa wayar. Dalam dunia hari ini, lampu ada di mana-mana sahaja, di bilik, ruang tamu rumah, sekolah, hospital dan sebagainya, jadi pemasangan modem dan router tidak lagi diperlukan untuk sambungan kepada internet.

Maksudnya, di mana ada cahaya lampu, maka di situ akan ada sambungan internet melalui LiFi. Teknologi LiFi yang bergantung kepada cahaya untuk berkomunikasi mempunyai keupayaan untuk membawa lebih banyak maklumat berbanding gelombang radio yang digunakan dalam teknologi WiFi.

Spektrum bagi cahaya yang dapat dilihat adalah 10,000 kali ganda lebih besar berbanding spektrum gelombang radio. Malah, bandwidth LiFi juga adalah 100 kali ganda melebihi teknologi WiFi yang kita gunakan hari ini. Gabungan ciri-ciri ini membolehkan sambungan internet menggunakan LiFi untuk menghantar maklumat pada kelajuan 224 gigabytes setiap saat (224 Gbps).

Sebagai perbandingan, pelan Unifi yang paling mampan pada harga RM329 setiap bulan mempunyai kelajuan 100Mbps, manakala pelan TIME pula mempunyai kelajuan paling tinggi pada 500Mbps. Sekarang, bayangkan perbezaan daripada segi kelajuan, antara 500Mbps dan 224Gbps (1000 Mega = 1 Giga). Perbezaan kelajuan adalah pada kadar 450 kali ganda. Tidak terbayang bukan.

Tambahan pula, teknologi LiFi juga sesuai untuk digunakan dalam kawasan yang sensitif terhadap elektromagnetik seperti hospital, kabin kapal terbang dan loji tenaga nuklear.

Walaupun mempunyai banyak kelebihan, LiFi juga mempunyai kekurangannya tersendiri. Memandangkan LiFi bergantung kepada cahaya, sambungan terhadap internet menggunakan teknologi ini hanya sia-sia dalam persekitaran yang gelap. Ini bermaksud tiada sambungan internet ketika anda berbaring di dalam bilik dengan lampu tertutup pada waktu malam. Hal ini tidak terjadi sekiranya WiFi digunakan.

Memandangkan cahaya tidak dapat menembusi dinding, anda perlu berada berdekatan dengan kawasan yang bercahaya untuk mendapat akses kepada Internet, sedikit menyusahkan buat kebanyakan kita.

Susah untuk berbicara tentang kejayaan teknologi LiFi kerana ianya masih dalam fasa percubaan. Syarikat pengeluar lampu Philips adalah antara syarikat yang melabur ke arah pembangunan teknologi ini. Buat masa ini, kelajuan paling tinggi yang berjaya dicapai menggunakan LiFi adalah sekitar 30Mbps. Masih terdapat banyak cabaran dan masalah yang perlu diselesaikan untuk menghalusi teknologi LiFi.

Persoalannya, adakah LiFi stabil untuk digunakan? Bagaimana LiFi boleh digunakan dalam keadaan gelap? Banyak lagi cabaran dalam membangunkan teknologi ini ke tahap matang dan untuk penggunaan secara komersial. Namun begitu, LiFi dilihat mempunyai potensi besar untuk mengubah dunia internet. Jika LiFi berjaya dikembangkan ke tahap komersial, apa pula yang akan terjadi kepada WiFi? Adakah ianya akan dtinggalkan atau kedua-dua teknologi ini akan terus digunakan bersama?


Pulau Masyarakat Melayu di Australia - Cocos Keeling Island

Etnik Melayu adalah mereka yang berbahasa Melayu dan mengamalkan budaya bangsa berkenaan. Kebanyakan daripada orang Melayu tinggal Semenanjung Tanah Melayu, timur Sumatra dan pesisiran Borneo, serta beberapa kepulauan berdekatan, secara kolektifnya kawasan ini dikenali sebagai 'dunia Melayu'. Kesemua lokasi ini pada hari ini terdiri daripada beberapa buah negara moden, antaranya termasuklah Malaysia, Indonesia, Brunei, Singapura dan selatan Thailand.

Namun, ramai tidak pernah menyangka wujudnya bangsa Melayu yang hidup sejak berzaman di lokasi-lokasi lain. Antaranya termasuklah di Afrika, Kemboja dan Australia. Artikel kali ini memberi fokus kepada etnik Melayu yang memanggil Pulau Cocos (Keeling) di Australia sebagai rumah mereka.

Melayu Cocos adalah sebuah komuniti yang paling dominan di Pulau Cocos (Keeling), yang kini merupakan sebahagian daripada negara Australia. Walaupun bukan semua masyarakat di pulau tersebut berbangsa Melayu, kebanyakan mereka kini mengamalkan budaya etnik Melayu. Kebanyakan etnik Melayu di Pulau Cocos sebenarnya berasal daripada beberapa kawasan, antaranya adalah daripada Bali, Bima, Celebes, Madura, Sumbawa, Timor, Sumatra, Pasir-Kutai, Melaka, Penang, Batavia dan Cirebon.

Walaupun kedudukan pulau ini lebih hampir dengan Indonesia berbanding Australia, pentadbiran dan bidang kuasanya adalah di bawah kerajaan 'down under'. Untuk mengetahui mengapa, anda perlu mendalami sejarah pulau tersebut, seperti yang diterangkan di bawah.

Etnik Melayu yang terawal sampai ke Pulau Cocos dipercayai dibawa oleh seorang pengembara berbangsa Inggeris, iaitu Alexander Hare. Alexander bersama pasangannya yang berbangsa Melayu, serta hamba abdi daripada etnik yang sama tiba di pulau tersebut pada tahun 1826.

Pada tahun berikutnya, seorang lagi pengembara berbangsa Inggeris iaitu John Clunies-Ross tiba di Pulau Cocos, bersama beberapa immigran Melayu yang lain. Etnik ini dibawa bersama bagi membantu beliau memetik buah kelapa, untuk dijadikan copra (produk berasaskan kelapa) yang kemudiannya dijual. Dengan ladang kelapa yang besar, perniagaan beliau ini diturunkan kepada generasi beliau yang mendatang.

Keluarga Clunies-Ross mendakwa Pulau Cocos adalah milik mereka, dan melalui John Cecil Clunies-Ross (Ross V), mereka akhirnya menjual pulau tersebut kepada kerajaan Australia pada September 1978 pada harga £2.5 juta (bersamaan dengan RM13.4 juta). Sebenarnya penjualan tersebut hanyalah mengikut 'prosedur', dan bayaran bagi penjualan tersebut adalah wang pampasan kepada keluarga berkenaan.

Hal ini kerana kerajaan Australia sebenarnya sudah lama campur tangan dalam pentadbiran pulau itu, sejak daripada tahun 1955 lagi, 23 tahun sebelum ianya 'dijual'. Melalui ugutan, kerajaan Australia akhirnya berjaya 'membeli' pulau berkenaan. Sejak daripada itu, Pulau Cocos berada di bawah kuasa Queen Elizabeth II, melalui wakilnya iaitu Gabenor Jeneral, Administrator Brian Lacy. Jawatan Pengerusi Majlis Kepulauan pula dipegang oleh Haji Wahin bin Bynie. Sehingga tahun 2007, John Cecil dan keluarga tinggal di Perth, Australia.

Masyarakat Melayu Cocos masih mengamalkan budaya yang dibawa oleh nenek moyang mereka ratusan tahun lalu. Kebanyakan mereka boleh bercakap dalam bahasa Melayu, walaupun bahasa kebangsaan mereka sebenarnya bahasa Inggeris. Walaupun berbahasa Melayu, mereka mempunyai dialek mereka yang tersendiri, sedikit berbeza dengan dialek Melayu Malaysia dan Indonesia, namun masih boleh difahami.

Dari segi budaya, mereka masih mengamalkan cara hidup seperti masyarakat Melayu lain di nusantara. Dari segi agama pula, kebanyakannya juga beragama Islam. Malah, sambutan bulan Ramadhan, Aidilfitri dan Aidiladha di sana tidak kurang gahnya, dan suasana sambutan pula setanding dengan negara Malaysia, walaupun tidak semeriah kita.

Secara statistik, sehingga Julai 2014, populasi Pulau Cocos adalah sebanyak 596 orang, yang terdiri daripada campuran etnik Melayu dan bangsa Eropah. Penduduk pulau ini terdiri daripada 80 peratus Sunni Muslim, dan bakinya terdiri daripada agama-agama lain seperti Kristian.

Pulau Cocos tidak terkecuali daripada mendapat manfaat daripada perkembangan teknologi dunia, dengan akses kepada beberapa servis komunikasi moden. Televisyen digital mendapat siaran daripada Western Australia melalui satelit. Siapa sangka, sejak tahun 2013, Pulau Cocos menerima 4 siaran saluran televisyen Malaysia melalui satelit, iaitu TV3, ntv7, 8TV dan TV9. Melalui saluran-saluran ini, mereka secara tidak langsung dapat mengikuti perkembangan semasa tentang negara asal nenek moyang mereka.

Pulau ini mempunyai sebuah sekolah, iaitu Cocos Islands District High School (CIDHS), dengan pembinaan 2 kampus berasingan di West Island (untuk murid-murid daripada pra-sekolah hinggalah tahun 10) dan di Home Island (untuk murid-murid daripada pra-sekolah sehingga tahun 6). Pentadbiran CIDHS diletakkan di bawah Western Australia Department of Education.

Medium pengajaran adalah dalam bahasa Inggeris di kedua-dua kampus, dengan bantuan cikgu-cikgu Melayu Cocos untuk murid-murid di pra-sekolah dan sekolah rendah. Walaupun bahasa Melayu adalah bahasa utama di pulau berkenaan, pembelajaran bahasa Inggeris tetap ditekankan.

Berminat tak untuk mengunjungi Pulau Cocos untuk melihat sendiri kehidupan etnik Melayu Cocos, dan melihat perbezaan antara mereka dan Melayu di Malaysia?